text:
det er uforeneligt med dens forfatningsstruktur eller retssystem.
 Artikel 8.20
 Licens- og kvalifikationsprocedurer
 1. Licens- og kvalifikationsprocedurer og -formaliteter må ikke i sig selv udgøre en begrænsning for leveringen af en tjenesteydelse eller udøvelsen af enhver anden økonomisk aktivitet. Hver part skal sikre, at sådanne procedurer og formaliteter er så enkle som muligt, og sikre, at sådanne procedurer og formaliteter ikke unødigt komplicerer eller forsinker tjenesteydelsens levering. Enhver licensafgift (30), som ansøgningen kan medføre for ansøgerne, skal være rimelig og må ikke i sig selv begrænse tjenesteydelsens levering.
 2. Hver part skal sikre, at de procedurer, som den kompetente myndighed anvender, og de afgørelser den træffer, i forbindelse med udstedelse af licenser eller tilladelser, er upartiske over for alle ansøgere. Den kompetente myndighed bør træffe dens afgørelser i fuld uafhængighed og bør ikke stå til ansvar over for de personer, der leverer tjenesteydelserne eller udøver de økonomiske aktiviteter, for hvilke der kræves licens eller tilladelse.
 3. Er der specifikke tidsfrister for indgivelse af ansøgninger i henhold til hver parts love og forskrifter, skal ansøgere gives en rimelig frist til at indgive en ansøgning. Den kompetente myndighed skal uden unødigt ophold indlede behandlingen af ansøgningen. Når det er muligt, accepteres elektroniske ansøgninger på de samme gyldighedsbetingelser som papiransøgninger.
 4. Hver part skal sikre, at en ansøgning behandles, og at der træffes en endelig afgørelse, inden for en rimelig tidsfrist efter indgivelsen af en fuldstændig ansøgning. Hver part skal tilstræbe at fastsætte en almindelig tidsfrist for behandlingen af en ansøgning.
 5. Den kompetente myndighed skal give ansøgeren meddelelse inden for en rimelig tidsfrist efter modtagelsen af en ansøgning, som den anser for at være ufuldstændig, og i det omfang, det er muligt, angive de supplerende oplysninger, der er nødvendige for at fyldestgøre ansøgningen, og give mulighed for at udbedre manglerne.
 6. Bekræftede kopier bør om muligt accepteres i stedet for originale dokumenter.
 7. Hvis den kompetente myndighed giver afslag på en ansøgning, skal ansøgeren give skriftlig meddelelse herom så hurtigt som muligt. I princippet skal ansøgeren efter formel anmodning herom også gives meddelelse om årsagerne til afslaget. En ansøger bør have mulighed for at indgive en ny ansøgning inden for en rimelig frist.
 8. Hver part skal sikre, at en udstedt licens eller tilladelse får virkning uden unødigt ophold i overensstemmelse med de deri fastsatte vilkår og betingelser.
 Underafdeling 2
 Alment gældende bestemmelser
 Artikel 8.21
 Gensidig anerkendelse af faglige kvalifikationer
 1. Intet i dette kapitel er til hinder for, at en part kan kræve, at fysiske personer skal have de nødvendige kvalifikationer og den nødvendige erhvervserfaring, som er fastsat for den pågældende sektor på det område, hvor tjenesteydelsen leveres.
 2. Parterne skal tilskynde de relevante erhvervsorganisationer eller deres respektive myndigheder, alt efter hvad der er relevant, på deres respektive områder til at udarbejde og forelægge en fælles anbefaling om gensidig anerkendelse for Udvalget for Investering, Handel med Tjenesteydelser, Elektronisk Handel og Offentlige Udbud, der er nedsat ved artikel 17.2 (specialudvalg). En sådan fælles anbefaling skal underbygges med dokumentation for:
 a)
 de økonomiske


text:
fordele ved en eventuel aftale om gensidig anerkendelse af faglige kvalifikationer (herefter benævnt "aftale om gensidig anerkendelse") og
 b)
 de respektive ordningers forenelighed, f.eks. i hvilket omfang de kriterier, parterne hver især anvender for godkendelse af, udstedelse af licenser til, driften og certificering af erhvervsdrivende og tjenesteydere, er indbyrdes forenelige.
 3. Udvalget for Investering, Handel med Tjenesteydelser, Elektronisk Handel og Offentlige Udbud skal ved modtagelse af en fælles anbefaling gennemgå denne inden for en rimelig frist med henblik på at fastslå, om den er i overensstemmelse med denne aftale.
 4. Når den fælles anbefaling på grundlag af de i stk. 2 omhandlede oplysninger er fundet i overensstemmelse med denne aftale, skal parterne tage de nødvendige skridt til at forhandle om en aftale om gensidig anerkendelse gennem deres kompetente myndigheder eller bemyndigede repræsentanter.
 Underafdeling 3
 Computertjenesteydelser
 Artikel 8.22
 Forståelse vedrørende computertjenesteydelser
 1. Parterne skal for så vidt handel med computertjenesteydelser liberaliseres i overensstemmelse med afdeling B (liberalisering af investeringer), afdeling C (grænseoverskridende levering af tjenesteydelser) og afdeling D (midlertidig tilstedeværelse af fysiske personer i forretningsøjemed) efterleve stk. 2-4.
 2. Parterne er enige om, at den centrale produktnomenklatur (CPC) 84 (31), som er De Forenede Nationers kode for computertjenesteydelser og tilknyttede tjenesteydelser, dækker de grundlæggende funktioner, der anvendes ved levering af alle computertjenesteydelser og tilknyttede tjenesteydelser. Den teknologiske udvikling har øget udbuddet af disse tjenesteydelser som bundter eller pakker af beslægtede tjenesteydelser, der kan omfatte nogle af eller alle disse grundlæggende funktioner. F.eks. består tjenesteydelser som f.eks. web- og domænehosting, datamining og grid computing hver især af en kombination af grundlæggende computertjenesteydelser.
 3. Computertjenesteydelser og tilknyttede tjenesteydelser, uanset om de leveres via et netværk, herunder internettet, omfatter alle tjenesteydelser, der vedrører:
 a)
 rådgivning, strategiudvikling, analyse, planlægning, behovsspecifikation, design, udvikling, installation, implementering, integration, prøvning, fejlfinding, opdatering, support, teknisk bistand eller forvaltning af eller vedrørende computere og edb-systemer
 b)
 rådgivning, strategiudvikling, analyse, planlægning, behovsspecifikation, design, udvikling, installation, implementering, integration, prøvning, fejlfinding, opdatering, tilpasning, vedligeholdelse, support, teknisk bistand, forvaltning eller anvendelse af eller i forbindelse med edb-programmer
 c)
 databehandling, -lagring og -hosting eller databasetjenester
 d)
 vedligeholdelse og reparation af kontormaskiner og -udstyr, herunder computere, eller
 e)
 uddannelse af kunders personale i forbindelse med edb-programmer, computere og edb-systemer, der ikke er nævnt andetsteds.
 4. Parterne er enige om, at computertjenesteydelser og tilknyttede tjenesteydelser i mange tilfælde gør det muligt at levere andre tjenesteydelser (32) ad både elektronisk og anden vej. Det er i disse tilfælde vigtigt at sondre mellem computertjenesteydelser og tilknyttede tjenesteydelser, f.eks. web- eller applikationshosting, og de andre tjenesteydelser, som computertjenesteydelserne og de tilknyttede tjenesteydelser muliggør. De andre tjenesteydelser, uanset om de muliggøres af computertjenesteydelser og tilknyttede tjenesteydelser, er ikke omfattet af CPC 84.
 Underafdeling 4
 Posttjenesteydelser
 (33)
 Artikel 8.23
 Forebyggelse af konkurrencebegrænsende praksis i postsektoren
 Hver part skal opretholde eller indføre passende foranstaltninger med henblik på at forhindre leverandører, som alene eller sammen med andre i kraft af deres stilling på markedet kan påvirke vilkårene for deltagelse i det relevante marked for posttjenesteydelser betydeligt, i at indlede eller opretholde konkurrencebegrænsende praksis.
 Artikel 8.24

type: contracts

jurisdiction: EU


text:
Licenser
 1. Når en part kræver en licens til levering af posttjenesteydelser, skal den offentliggøre:
 a)
 alle betingelser for opnåelse af licens og den normale frist for at træffe en afgørelse vedrørende en licensansøgning og
 b)
 vilkår og betingelser for sådanne licenser.
 2. Begrundelsen for afslag på en ansøgning om licens meddeles ansøgeren efter anmodning, og hver part skal indføre en klageprocedure via et relevant reguleringsorgan. Klageproceduren skal være gennemsigtig, ikkeforskelsbehandlende og baseret på objektive kriterier.
 Artikel 8.25
 Reguleringsmyndighed for posttjenesten
 Reguleringsorganet skal være adskilt fra og ikke stå til ansvar over for leverandører af posttjenesteydelser. Reguleringsorganets afgørelser og procedurer skal være upartiske over for alle markedsdeltagere.
 Underafdeling 5
 Telekommunikationsnet og -tjenester
 Artikel 8.26
 Anvendelsesområde
 1. I denne underafdeling fastlægges principperne for den reguleringsmæssige ramme for levering af offentlige telekommunikationsnet og -tjenester, der liberaliseres i medfør af afdeling B (liberalisering af investeringer), C (grænseoverskridende levering af tjenesteydelser) og D (fysiske personers midlertidige tilstedeværelse i forretningsøjemed).
 2. Denne underafdeling finder ikke anvendelse på foranstaltninger, som en part indfører eller opretholder, vedrørende sendevirksomhed (34) eller kabeldistribution af radio- eller TV-programmer.
 Artikel 8.27
 Definitioner
 Med henblik på denne underafdeling forstås ved:
 a)
 "slutbruger": den endelige forbruger af en tjenesteydelse eller den endelige tjenesteyder, til hvem der leveres et offentligt telekommunikationsnet eller en offentlig telekommunikationstjeneste andet end til brug i forbindelse med viderelevering af et offentligt telekommunikationsnet eller en offentlig telekommunikationstjeneste
 b)
 "væsentlige faciliteter": faciliteter i et offentligt telekommunikationstransportnet eller en offentlig telekommunikationstjeneste, som
 i)
 udelukkende eller fortrinsvis stilles til rådighed af en enkelt eller et begrænset antal leverandører og
 ii)
 ikke økonomisk eller teknisk set kan erstattes med henblik på levering af en tjenesteydelse
 c)
 "sammenkobling": forbindelse med leverandører, der stiller offentlige telekommunikationstransporttjenester til rådighed, således at en leverandørs brugere kan kommunikere med en anden leverandørs brugere og få adgang til en anden leverandørs tjenesteydelser
 d)
 "storleverandør": en leverandør af offentlige kommunikationstjenester, der kan påvirke de materielle vilkår for deltagelse, hvad angår priser og udbud, i det relevante marked for offentlige telekommunikationstjenester i kraft af sin kontrol over væsentlige faciliteter eller anvendelse af sin stilling på markedet
 e)
 "nummerportabilitet": det forhold, at alle slutbrugere af offentlige telekommunikationstjenester, der anmoder om det, kan beholde de samme telefonnumre på samme sted, når de skifter mellem samme kategori af leverandører af offentlige telekommunikationstjenester
 f)
 "offentligt telekommunikationsnet": et telekommunikationsnet, som en part kræver skal levere offentlige telekommunikationstjenester mellem bestemte nettermineringspunkter
 g)
 "offentlig telekommunikationstjeneste": enhver telekommunikationstjeneste, som en part enten udtrykkeligt eller de facto kræver bliver tilbudt offentligheden generelt
 h)
 "reguleringsmyndighed" i telekommunikationssektoren: det eller de organer, der af en part har fået til opgave at foretage regulering af telekommunikation
 i)
 "telekommunikationsnet": transmissionssystemer og, hvor det er relevant, koblings- og dirigeringsudstyr og andre ressourcer, herunder netelementer, som ikke er aktive, og som gør det muligt at overføre signaler ved hjælp af trådforbindelse, radiobølger, lyslederteknik eller andre elektromagnetiske midler
 j)
 "telekommunikationstjenester": alle tjenesteydelser bestående af transmission og modtagelse af elektromagnetiske signaler, dog ikke sendevirksomhed og økonomiske aktiviteter, der består i at stille indhold til rådighed, og som kræver anvendelse


text:
af telekommunikation og
 k)
 "bruger": en forbruger af en tjenesteydelse eller en tjenesteyder.
 Artikel 8.28
 Reguleringsmyndighed
 1. Reguleringsmyndigheden skal være adskilt fra og ikke stå til ansvar over for leverandører af offentlige telekommunikationsnet eller -tjenester.
 2. Reguleringsmyndighederne skal udvise upartiskhed i deres afgørelser og procedurer i forhold til alle markedsdeltagere. Til dette formål skal en part, der bevarer ejerskab eller kontrol over udbydere af telekommunikationsnet eller -tjenester, sikre, at reguleringsmæssige tiltag, afgørelser eller foranstaltninger, der træffes af reguleringsmyndigheden for så vidt angår disse udbydere, ikke forskelsbehandler nogen af deres konkurrenter, og som følge heraf stiller dem i en betydelig dårligere situation.
 3. Reguleringsmyndigheden skal have tilstrækkelige beføjelser til at regulere sektoren og have tilstrækkelige økonomiske og menneskelige ressourcer til at varetage de tildelte opgaver.
 4. De opgaver, som reguleringsmyndigheden skal varetage, offentliggøres på lettilgængelig og tydelig vis, navnlig når disse opgaver er fordelt på flere organer.
 5. Reguleringsmyndighedernes beføjelser udøves på en gennemsigtig og rettidig måde.
 6. Reguleringsmyndighederne skal have beføjelse til at sikre, at leverandører af telekommunikationsnet og -tjenester efter anmodning herom straks giver dem alle de oplysninger, herunder finansielle oplysninger, som disse myndigheder behøver for at kunne udføre deres opgaver i henhold til denne underafdeling. De oplysninger, der anmodes om, skal stå i et rimeligt forhold til, hvad reguleringsmyndighedernes opgaver kræver, og skal behandles i overensstemmelse med kravene om fortrolighed.
 Artikel 8.29
 Tilladelse til levering af telekommunikationsnet og -tjenester
 1. Hver part skal sikre, at procedurerne for licensudstedelse er offentligt tilgængelige, herunder:
 a)
 alle de licenskriterier, -vilkår, -betingelser og -procedurer, som den anvender, og
 b)
 den rimelige frist, som almindeligvis er nødvendig til behandling af en licensansøgning.
 2. Hver part skal sikre, at ansøgere, der anmoder herom, gives en skriftlig begrundelse for afslag på en licensansøgning.
 3. Licensansøgeren skal have klageadgang ved en klageinstans, hvis der er givet afslag på en licensansøgning.
 4. Enhver licensafgift (35), som ansøgningen kan medføre for licensansøgerne, skal være rimelige og må ikke i sig selv begrænse leveringen af tjenesteydelser.
 Artikel 8.30
 Knappe ressourcer
 1. Alle procedurer for tildeling og anvendelse af knappe ressourcer, herunder frekvenser, numre og fremføringsrettigheder, skal gennemføres på objektiv, rettidig, gennemsigtig og ikkeforskelsbehandlende måde.
 2. Den til enhver tid gældende allokering af frekvensbånd skal gøres offentlig tilgængelig, dog er der ikke krav om offentliggørelse af detaljerede oplysninger om det radiospektrum, der er allokeret til særlige statslige anvendelser.
 3. Afgørelser vedrørende allokering og tildeling af spektrum samt frekvensforvaltning er ikke foranstaltninger, som i sig selv er uforenelige med artikel 8.4 (markedsadgang), 8.8 (resultatkrav) og 8.10 (markedsadgang). Hver part bibeholder således retten til at føre dens egne politikker for spektrum- og frekvensforvaltning, som kan påvirke antallet af leverandører af offentlige telekommunikationstjenester, forudsat at det sker på en måde, der er forenelig med dette kapitel. Parterne bibeholder også retten til at allokere frekvensbånd under hensyn til eksisterende og fremtidige behov.
 Artikel 8.31
 Adgang til og anvendelse af offentlige telekommunikationsnet og -tjenester
 1. Hver part skal sikre, at alle tjenesteydere fra den anden part har adgang til og kan benytte alle offentlige telekommunikationsnet


text:
og -tjenester fra en storleverandør (36), herunder private lejede kredsløb, der tilbydes på dens område eller på tværs af dens grænser, på rimelige, ikkeforskelsbehandlende og gennemsigtige vilkår og betingelser, herunder som beskrevet i stk. 2 og 3.
 2. Hver part skal sikre, at leverandører af offentlige telekommunikationstjenesteydelser, der anmoder om adgang til en storleverandørs net, har ret til:
 a)
 at købe eller leje og tilslutte terminaler eller andet udstyr, der har grænseflader med det offentlige telekommunikationsnet
 b)
 at forbinde private lejede eller ejede kredsløb med offentlige telekommunikationsnet og -tjenester på dens område eller på tværs af dens grænser eller med kredsløb, der lejes eller ejes af andre tjenesteydere, og
 c)
 at benytte driftsprotokoller efter eget valg, bortset fra som nødvendigt for at sikre, at telekommunikationsnet og -tjenester er tilgængelige for offentligheden generelt.
 3. Hver part skal sikre, at alle tjenesteydere fra den anden part kan anvende offentlige telekommunikationsnet og -tjenester til fremsendelse af oplysninger på dens område eller på tværs af dens grænser, herunder sådanne tjenesteyderes virksomhedsinterne kommunikation, og til at få adgang til oplysninger, der er indeholdt i databaser eller på anden måde lagret i maskinlæsbar form på den ene eller den anden parts område. En parts nye eller ændrede foranstaltninger, der i betydelig grad påvirker en sådan anvendelse, skal meddeles den anden part og skal være genstand for konsultationer.
 4. Hver part skal sikre, at tjenesteydere, der får oplysninger fra en anden leverandør under forhandlingerne om samtrafikaftaler, udelukkende anvender disse oplysninger til det formål, hvortil de er givet, og til enhver tid respekterer, at de oplysninger, der fremsendes eller opbevares, skal behandles fortroligt.
 Artikel 8.32
 Sammenkobling
 1. Hver part skal sikre, at leverandører af telekommunikationstjenester har ret og, efter anmodning fra en anden leverandør, pligt til at forhandle om sammenkobling med hinanden med det formål at kunne levere offentligt tilgængelige telekommunikationsnet og -tjenester.
 2. Hver part skal sikre, at tjenesteydere, der indhenter oplysninger fra en anden leverandør under forhandlingerne om sammenkoblingsaftaler, udelukkende anvender disse oplysninger til det formål, hvortil de er givet, og til enhver tid respekterer, at de oplysninger, der fremsendes eller opbevares, skal behandles fortroligt.
 3. Hver part skal for offentlige telekommunikationstjenester sikre sammenkobling med en storleverandør (37) ved ethvert teknisk realisabelt punkt i nettet. En sådan sammenkobling skal gives:
 a)
 på ikkeforskelsbehandlende vilkår og betingelser (herunder hvad angår tekniske standarder og specifikationer) samt til takster og med en kvalitet, der ikke er ringere end den, der gælder sådanne storleverandørers egne tjenester af tilsvarende art eller for samme tjenester af samme art, der leveres af ikkeassocierede tjenesteleverandører, eller for datterselskaber eller andre associerede
 b)
 rettidigt på vilkår og betingelser (herunder hvad angår tekniske standarder og specifikationer) samt til omkostningsorienterede takster, som er gennemsigtige og rimelige under hensyntagen til de økonomiske muligheder og tilstrækkeligt ubundtede til, at leverandøren ikke er nødt til at betale for netkomponenter eller -faciliteter, som ikke er nødvendige for at kunne levere tjenesteydelsen, og
 c)
 efter anmodning ved yderligere punkter end de nettermineringspunkter, der tilbydes hovedparten af brugerne, mod en afgift, der afspejler


text:
omkostningerne ved oprettelsen af de nødvendige yderligere faciliteter.
 4. Procedurerne for sammenkobling med en storleverandør skal gøres offentligt tilgængelige.
 5. Storleverandører skal gøre deres sammenkoblingsaftaler eller deres standardtilbud på sammenkobling offentligt tilgængelige, hvis det er hensigtsmæssigt.
 Artikel 8.33
 Konkurrencebeskyttelse over for storleverandører
 Hver part skal indføre eller opretholde passende foranstaltninger med henblik på at forhindre leverandører, som alene eller sammen udgør en storleverandør, i at indlede eller opretholde en konkurrencebegrænsende praksis. Konkurrencebegrænsende praksis på parternes område er navnlig:
 a)
 konkurrencebegrænsende krydssubsidiering
 b)
 udnyttelse af oplysninger, der er indhentet fra konkurrenter, til konkurrencebegrænsende formål og
 c)
 undladelse af rettidigt at give andre tjenesteydere tekniske oplysninger om væsentlige faciliteter og kommercielt relevante oplysninger, som de har brug for ved levering af tjenesteydelser.
 Artikel 8.34
 Forsyningspligt
 1. Hver part skal have ret til at fastlægge den form for forsyningspligt, den ønsker at opretholde. Hver part skal forvalte enhver forsyningspligt, som den opretholder, på en gennemsigtig, ikkeforskelsbehandlende og konkurrencemæssigt neutral måde samt sikre, at forsyningspligten ikke udgør en større byrde end nødvendigt i betragtning af den form for forsyningspligtydelser, den har fastlagt.
 2. Leverandører af forsyningspligtydelser udpeges gennem en effektiv, gennemsigtig og ikkeforskelsbehandlende ordning.
 Artikel 8.35
 Nummerportabilitet
 Hver part skal sikre, at leverandører af offentlige telekommunikationsnet eller -tjenester på dens område rettidigt og på rimelige vilkår og betingelser tilbyder nummerportabilitet for mobiltjenester og enhver anden tjeneste, der er udpeget af den pågældende part.
 Artikel 8.36
 Fortrolig behandling af oplysninger
 Hver part skal sikre fortrolig behandling af telekommunikation og de dermed forbundne trafikdata ved brug af offentlige telekommunikationsnet og offentligt tilgængelige telekommunikationstjenester, uden at begrænse handelen med tjenesteydelser.
 Artikel 8.37
 Bilæggelse af tvister på telekommunikationsområdet
 1. Opstår der en tvist mellem leverandører af offentlige telekommunikationsnet eller -tjenester i forhold til rettigheder og forpligtelser, der følger af denne underafdeling, skal den relevante reguleringsmyndighed efter anmodning fra en af parterne i tvisten, undtagen under særlige omstændigheder, træffe en bindende afgørelse med henblik på at bilægge tvisten så hurtigt som muligt og under alle omstændigheder inden for en rimelig frist.
 2. Vedrører en tvist som omhandlet i stk. 1 grænseoverskridende levering af tjenesteydelser, skal de relevante reguleringsmyndigheder koordinere deres bestræbelser på at bilægge tvisten.
 3. Reguleringsmyndighedens afgørelse skal gøres offentlig tilgængelig under hensyntagen til bestemmelserne om fortrolig behandling af forretningshemmeligheder. De berørte parter skal modtage en fuldstændig redegørelse for de grunde, som afgørelsen bygger på, og har ret til at klage over afgørelsen i overensstemmelse med stk. 5.
 4. Den i stk. 1, 2 og 3 omhandlede procedure hindrer ikke nogen af parterne i at indbringe sagen for en domstol.
 5. Enhver bruger eller leverandør, der berøres af en afgørelse truffet af en reguleringsmyndighed, skal have mulighed for at påklage denne til en klageinstans, som er uafhængig af de involverede part. Denne instans, som kan være en domstol, skal have den nødvendige ekspertise til at udføre dens funktioner effektivt. Der skal tages behørigt hensyn til sagens omstændigheder, og klagemekanismen skal være effektiv. Er klageinstansen ikke en retsinstans, skal dens afgørelser altid begrundes skriftligt, og de skal desuden kunne


text:
prøves ved en upartisk og uafhængig retslig myndighed. Afgørelser truffet af klageinstanser skal håndhæves effektivt. Klagesagen har ikke opsættende virkning for den afgørelse, som reguleringsmyndigheden har truffet, medmindre der træffes foreløbige foranstaltninger i overensstemmelse med nationale love og forskrifter.
 Artikel 8.38
 Samhusning
 1. Hver part skal sikre, at storleverandører på dens område:
 a)
 tilbyder leverandører af offentlige telekommunikationsnet eller -tjenester fra den anden part, som er facilitetsbaserede leverandører på den pågældende parts område, fysisk samhusning af det udstyr, der er nødvendigt for sammenkobling, og
 b)
 i situationer, hvor fysisk samhusning som omhandlet i litra a) ikke er praktisk muligt af tekniske grunde eller på grund af pladsbegrænsninger, samarbejder med leverandører af offentlige telekommunikationsnet eller -tjenester fra den anden part, som er facilitetsbaserede leverandører på den pågældende parts område, for at finde og gennemføre en praktisk og kommercielt rentabelt alternativ løsning.
 2. Hver part skal sikre, at storleverandører på dens område tilbyder leverandører af offentlige telekommunikationsnet eller -tjenester fysisk samhusning eller en praktisk og kommercielt rentabelt alternativ løsning som omhandlet i stk. 1 rettidigt og på vilkår og betingelser, herunder tekniske standarder og specifikationer, samt takster, der er rimelige under hensyntagen til de økonomiske muligheder, ikkeforskelsbehandlende og gennemsigtige.
 3. Hver part kan i overensstemmelse med dens nationale love og forskrifter fastsætte de steder, hvor den kræver, at storleverandører på dens område skal tilbyde fysisk samhusning eller de praktisk og kommercielt levedygtige alternative løsninger som omhandlet i stk. 1.
 Artikel 8.39
 Lejede kredsløbstjenester
 Hver part skal, medmindre det ikke er teknisk muligt, sikre, at storleverandører på dens område stiller lejede kredsløbstjenester, som er offentlige telekommunikationstjenester, til rådighed for leverandører af offentlige telekommunikationsnet eller -tjenester fra den anden part rettidigt og på vilkår og betingelser, herunder tekniske standarder og specifikationer, og til takster, som er rimelige under hensyntagen til de økonomiske muligheder, ikkeforskelsbehandlende og gennemsigtige.
 Artikel 8.40
 Ubundtede netelementer
 Hver part skal sikre, at dens reguleringsmyndighed på telekommunikationsområdet har beføjelse til at pålægge storleverandører at imødekomme rimelige anmodninger fra leverandører af offentlige telekommunikationsnet eller -tjenester om adgang til og anvendelse af specifikke netelementer, på ikkebundtet basis, rettidigt og på vilkår og betingelser, som er rimelige, gennemsigtige og ikkeforskelsbehandlende. Hver part skal fastsætte sådanne specifikke netelementer, der ønskes gjort tilgængelige på dens område i overensstemmelse med dens nationale love og forskrifter.
 Underafdeling 6
 Finansielle tjenesteydelser
 Artikel 8.41
 Anvendelsesområde og definitioner
 1. I denne underafdeling fastlægges principperne for den reguleringsmæssige ramme for alle finansielle tjenesteydelser, der liberaliseres i medfør af afdeling B (liberalisering af investeringer), C (grænseoverskridende levering af tjenesteydelser) og D (fysiske personers midlertidige tilstedeværelse i forretningsøjemed).
 2. Med henblik på denne underafdeling forstås ved:
 a)
 "finansiel tjenesteydelse": enhver tjenesteydelse af finansiel art, der tilbydes af en finansiel tjenesteyder fra/i en part, finansielle tjenesteydelser omfatter følgende aktiviteter:
 i)
 forsikring og forsikringsrelaterede tjenesteydelser:
 A)
 direkte forsikring (herunder coassurance):
 1)
 livsforsikring og
 2)
 skadesforsikring
 B)
 genforsikring og retrocession
 C)
 forsikringsformidling, såsom forsikringsmægling og agentur og
 D)
 tjenesteydelser i tilknytning til forsikring, herunder rådgivning, aktuarbistand, risikovurdering og skadebehandling
 ii)
 bankvirksomhed og andre finansielle tjenesteydelser (undtagen forsikring):
 A)


text:
modtagelse af indlån og andre tilbagebetalingspligtige midler fra offentligheden
 B)
 långivning af alle typer, herunder forbrugslån, realkredit, factoring og finansiering af handelsmæssige transaktioner
 C)
 finansiel leasing
 D)
 alle betalings- og pengeoverførselstjenesteydelser, herunder kredit- og betalingskort, rejsechecks og bankveksler
 E)
 garantistillelse og lånetilsagn
 F)
 handel for egen eller kunders regning på børsen, OTC-markedet eller på anden måde, med følgende:
 1)
 pengemarkedsinstrumenter (herunder checks, veksler, indskudsbeviser)
 2)
 udenlandsk valuta
 3)
 derivater, herunder, men ikke kun, futures og optioner
 4)
 valutakurs- og renteinstrumenter, herunder produkter såsom swaps og aftaler om fremtidig rentesikring
 5)
 omsættelige værdipapirer og
 6)
 andre omsættelige papirer og finansielle aktiver, herunder guldbarrer
 G)
 deltagelse i emissioner af enhver art af værdipapirer, herunder emissionsgaranti og placering som agent (såvel offentligt som privat) og levering af tjenesteydelser i tilknytning til sådanne emissioner
 H)
 lånformidling (money broking)
 I)
 forvaltning af aktiver såsom likviditets- og porteføljeforvaltning, alle former for kollektiv investeringspleje, administration af pensionsfonde, forvaring og forvaltning af betroede midler
 J)
 afregning og clearing i forbindelse med finansielle aktiver, herunder værdipapirer, derivater og andre omsætningspapirer
 K)
 tilvejebringelse og videregivelse af finansielle oplysninger samt finansiel databehandling og relateret programmel fra leverandører af andre finansielle tjenesteydelser og
 L)
 rådgivning, formidling og andre finansielle hjælpetjenesteydelser i forbindelse med de under litra A)-K) nævnte aktiviteter, herunder kreditoplysning og -analyse, undersøgelser og rådgivning i tilknytning til investeringer og porteføljer, rådgivning om opkøb og selskabsrekonstruktion og -strategi
 b)
 "finansiel tjenesteyder": enhver fysisk eller juridisk person i en part, der søger at levere eller leverer finansielle tjenesteydelser, men omfatter ikke offentlige enheder
 c)
 "ny finansiel tjenesteydelse": en tjenesteydelse af finansiel art, herunder tjenesteydelser vedrørende eksisterende og nye produkter eller den måde, hvorpå produktet leveres, som ikke leveres af nogen finansiel tjenesteyder på en parts område, men som leveres på den anden parts område
 d)
 "offentlig enhed":
 i)
 en statslig enhed, en centralbank eller en monetær myndighed i en part, eller en enhed ejet eller kontrolleret af en part, der hovedsagelig udøver statslige funktioner eller aktiviteter med statsligt formål, men herunder ikke en enhed, der hovedsagelig beskæftiger sig med at levere finansielle tjenesteydelser på kommercielle vilkår, eller
 ii)
 en privat enhed, som udfører funktioner, der normalt udføres af en centralbank eller en monetær myndighed, når den udfører disse funktioner
 og
 e)
 "selvregulerende organisation": ethvert ikkestatsligt organ, herunder værdipapir- eller terminsbørser eller -markeder, clearingsagentur eller en anden organisation eller sammenslutning, der i kraft af sin statut eller ved delegation fra centrale, regionale eller lokale myndigheder regulerer eller fører tilsyn med finansielle tjenesteydere, alt efter hvad der finder anvendelse.
 Artikel 8.42
 Tilsynsklausul
 1. Intet i denne aftale skal fortolkes således, at det forhindrer en part i at træffe eller opretholde foranstaltninger af forsigtighedshensyn, såsom foranstaltninger til:
 a)
 beskyttelse af investorer, indskydere, forsikringstagere eller personer, over for hvem en finansiel tjenesteyder har en tillidsforpligtelse, eller
 b)
 sikring af en parts finansielle systems integritet og stabilitet.
 2. De i stk. 1 omhandlede foranstaltninger må ikke udgøre en større byrde end nødvendigt for at nå deres tilsigtede mål.
 3. Intet i denne aftale skal fortolkes således, at


text:
det stiller krav til en part om at videregive oplysninger om individuelle forbrugeres forhold og regnskaber eller andre fortrolige eller retsbeskyttede oplysninger, som er i offentlige organers besiddelse.
 4. Hver part skal tilstræbe at sikre, at internationalt anerkendte standarder for regulering og tilsyn med finansielle tjenesteydelser og for bekæmpelse af skattesvig og -unddragelse gennemføres og anvendes på dens område. Sådanne internationalt anerkendte standarder er bl.a. Baselkomitéens hovedprincipper for effektivt banktilsyn (Core Principle for Effective Banking Supervision), Den Internationale Forsikringstilsynsorganisations hovedprincipper for forsikring og metodologi(Insurance Core Principles and Methodology), Den Internationale Børstilsynsorganisations mål og principper for regulering af værdipapirer (Objectives and Principles of Securities Regulation), OECD's aftale om udveksling af oplysninger i skattesager (Agreement on Exchange of Information on Tax Matters), G20-landenes erklæring om gennemsigtighed og udveksling af oplysninger til skatteformål (Statement on Transparency and Exchange of Information for Tax Purposes) og Den Finansielle Aktionsgruppes 40 anbefalinger vedrørende hvidvaskning af penge og 9 særlige anbefalinger vedrørende finansiering af terrorisme (Forty Recommendations on Money Laundering and the Nine Special recommendations on Terrorist Financing).
 5. Parterne noterer sig de ti hovedprincipper for udveksling af oplysninger (Ten Key Principles for Information Exchange), som er udstedt af G7-landenes finansministre.
 6. En part kan kræve registrering eller godkendelse af grænseoverskridende finansielle tjenesteydere fra den anden part og af finansielle instrumenter, uden at dette dog udelukker andre former for tilsyn med grænseoverskridende handel med finansielle tjenesteydelser.
 Artikel 8.43
 Gennemsigtig regulering
 Hver part skal stille deres krav vedrørende indgivelse af ansøgninger vedrørende levering af finansielle tjenesteydelser til rådighed for interesserede personer.
 Den berørte part skal efter anmodning fra en ansøger give ansøgeren meddelelse om ansøgningens status. Har den berørte part brug for yderligere oplysninger fra ansøgeren, skal den uden unødigt ophold give ansøgeren meddelelse herom.
 Artikel 8.44
 Ny finansiel tjenesteydelse
 Hver part skal tillade finansielle tjenesteydere fra den anden part at levere enhver ny finansiel tjenesteydelse, som førstnævnte part ville tillade dens egne finansielle tjenesteydere at levere under tilsvarende omstændigheder i henhold til dens nationale love og forskrifter, forudsat at indførelsen af den nye finansielle tjenesteydelse ikke kræver ny lovgivning eller ændring af eksisterende lovgivning. En part kan bestemme den institutionelle og retlige form, gennem hvilken tjenesteydelsen kan leveres, og kan kræve, at der skal indhentes tilladelse til levering af tjenesteydelsen. Når en sådan tilladelse kræves, skal der træffes en afgørelse inden for en rimelig frist, og tilladelsen kan kun afslås af tilsynsmæssige årsager.
 Artikel 8.45
 Databehandling
 1. Hver part skal indføre eller opretholde passende foranstaltninger til beskyttelse af privatlivets fred og personoplysninger, herunder personlige registre og konti.
 2. Hver part skal senest to år efter datoen for denne aftales ikrafttræden tillade, at finansielle tjenesteydere (38) fra den anden part overfører oplysninger i elektronisk eller andet format til og fra dens område med henblik på databehandling, når denne er påkrævet som led i den normale forretningsgang hos de pågældende finansielle tjenesteydere.
 3. Intet i denne artikel begrænser en parts ret til at beskytte personoplysninger og privatlivets fred, så længe denne ret ikke benyttes til at omgå denne aftales


text:
bestemmelser.
 Artikel 8.46
 Specifikke undtagelser
 1. Intet i dette kapitel må fortolkes således, at det forhindrer en part, herunder dens offentlige enheder, i udelukkende på dens område at udøve aktiviteter eller levere tjenesteydelser, der er del af en offentlig pensionsplan eller et lovbestemt socialt sikringssystem, undtagen hvor disse aktiviteter i henhold til partens nationale love og forskrifter må udøves af finansielle tjenesteydere i konkurrence med offentlige enheder eller private institutioner.
 2. Intet i denne aftale finder anvendelse på aktiviteter, der udøves af en centralbank eller monetær myndighed eller nogen anden offentlig enhed som led i penge- eller valutapolitikker, jf. dog afdeling B (liberalisering af investeringer), der er omfattet af stk. 3.
 3. Intet i afdeling B (liberalisering af investeringer) finder anvendelse på ikkeforskelsbehandlende alment gældende foranstaltninger, der træffes af en offentlig enhed som led i penge- eller valutapolitik.
 4. Intet i dette kapitel må fortolkes således, at det forhindrer en part, herunder dens offentlige enheder, i udelukkende på dens område at udøve aktiviteter eller levere tjenesteydelser på vegne af parten eller dens offentlige enheder, med partens eller dens offentlige enheders garanti eller for partens eller dens offentlige enheders finansielle ressourcer, undtagen når disse aktiviteter i henhold til partens nationale love og forskrifter må udøves af finansielle tjenesteydere i konkurrence med offentlige enheder eller private institutioner.
 5. Det præciseres, at parterne er enige om, at stk. 1 og 4 ikke skal fortolkes således, at det giver parterne mulighed for, uden at beskytte de berørte investorers eller investeringers interesser, at anvende de foranstaltninger, der er omhandlet i disse stykker, når de deri nævnte aktiviteter eller tjenesteydelser er blevet liberaliseret eller kan udføres, som fastsat i partens nationale love og forskrifter, af finansielle tjenesteydere i konkurrence med offentlige enheder eller private institutioner.
 Artikel 8.47
 Selvregulerende organisationer
 Hvis en part kræver, at finansielle tjenesteydere fra den anden part skal være medlemmer af, deltage i eller have adgang til en selvregulerende organisation for at kunne levere finansielle tjenesteydelser på eller til førstnævnte parts område, skal den sikre, at forpligtelserne i artikel 8.5 (national behandling), 8.6 (mestbegunstigelsesbehandling) og 8.11 (national behandling) overholdes.
 Artikel 8.48
 Clearing- og betalingssystemer
 Hver part skal på de vilkår og betingelser for national behandling, der er omhandlet i artikel 8.5 (national behandling) og 8.11 (national behandling), indrømme finansielle tjenesteydere fra den anden part, som er etableret på dens område, adgang til betalings- og clearingsystemer, der drives af offentlige enheder, samt til offentlige finansierings- og genfinansieringsfaciliteter, der er til rådighed som led i den normale forretningsgang. Denne artikel giver ikke adgang til en parts långivning i sidste instans.
 Underafdeling 7
 Internationale søtransporttjenesteydelser
 Artikel 8.49
 Anvendelsesområde, definitioner og principper
 1. I denne underafdeling fastlægges principperne for liberalisering af internationale søtransporttjenester i medfør af afdeling B (liberalisering af investeringer), C (grænseoverskridende levering af tjenesteydelser) og D (fysiske personers midlertidige tilstedeværelse i forretningsøjemed).
 2. Med henblik på denne underafdeling forstås ved:
 a)
 "tjenesteydelser vedrørende containerterminaler og oplagring": aktiviteter, der består i at oplagre containere, såvel i havne som inde i landet, med henblik på at fylde


text:
eller tømme dem, reparere dem og gøre dem klar til afskibning
 b)
 "tjenesteydelser inden for toldbehandling", eller alternativt "toldassistance": aktiviteter, der består i på en anden parts vegne at gennemføre toldformaliteter vedrørende import, eksport eller transport af gods, uanset om denne tjenesteydelse er tjenesteyderens hovedaktivitet eller et almindeligt supplement til denne hovedaktivitet
 c)
 "feedertjenesteydelser": forudgående og efterfølgende transport ad søvejen mellem havne beliggende på en parts område, af international fragt, navnlig i containere, på vej til en destination uden for den pågældende parts område
 d)
 "speditørtjenesteydelser": aktiviteter, der består i at tilrettelægge og kontrollere forsendelsesoperationer på rederiers vegne ved at erhverve transportydelser og tilknyttede tjenesteydelser, udarbejde dokumentation og tilvejebringe forretningsoplysninger
 e)
 "international godstransport": transport af gods mellem en havn i den ene part og en havn i den anden part eller et tredjeland eller mellem en havn i en EU-medlemsstat og en havn i en anden EU-medlemsstat
 f)
 "internationale søtransporttjenesteydelser": transport af passagerer eller gods med søgående skibe mellem en havn i en part og en havn i den anden part eller et tredjeland, herunder direkte kontraktindgåelse med leverandører af andre transporttjenesteydelser med henblik på at dække multimodal transport i henhold til et gennemgående transportdokument, men ikke omfattende retten til levering af sådanne andre transporttjenesteydelser
 g)
 "hjælpetjenesteydelser inden for søtransport": håndtering af søgods, tjenesteydelser inden for toldbehandling, tjenesteydelser vedrørende containerterminaler og oplagring, skibsagenturvirksomhed og speditørtjenesteydelser inden for søtransport
 h)
 "håndtering af søgods": aktiviteter, der udføres af stevedorevirksomheder, herunder terminaloperatører, men ikke direkte havnearbejderes aktiviteter som sådan, når disse arbejdere er organiseret uafhængigt af stevedorevirksomheder eller terminaloperatørvirksomheder; disse aktiviteter omfatter tilrettelæggelse af og tilsyn med:
 i)
 lastning eller losning af gods til eller fra et skib
 ii)
 surring eller afsurring af gods og
 iii)
 modtagelse eller levering og opbevaring af gods inden afsendelse eller efter losning
 og
 i)
 "multimodal transport": transport af gods, hvortil der anvendes mere end én transportform, herunder et internationalt søled, i henhold til et gennemgående transportdokument.
 3. Følgende principper skal i betragtning af de eksisterende liberaliseringsniveauer mellem parterne inden for international søtransport finde anvendelse:
 a)
 parterne skal effektivt anvende princippet om uhindret adgang til de internationale markeder for søtransport og erhverv på et kommercielt og ikkeforskelsbehandlende grundlag
 b)
 hver part skal indrømme skibe, der fører den anden parts flag, eller som drives af tjenesteydere fra den anden part, en behandling, der ikke er mindre gunstig end den, den indrømmer dens egne skibe, bl.a. hvad angår adgang til havne, brug af infrastruktur og brug af hjælpetjenesteydelser inden for søtransport samt dermed forbundne gebyrer og afgifter, toldfaciliteter og tildeling af liggeplads og laste- og lossefaciliteter
 c)
 hver part skal tillade leverandører af internationale søtransporttjenester fra den anden part at have en virksomhed på dens område på vilkår for oprettelse og drift, som er i overensstemmelse med de betingelser, der er anført i dens respektive liste over specifikke forpligtelser i bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser)
 d)
 parterne skal hver især på rimelige og ikkeforskelsbehandlende vilkår og betingelser stille følgende tjenesteydelser til


text:
rådighed for den anden parts leverandører af internationale søtransportydelser i havne: lodsning, slæbe- og bugserassistance, proviantering, brændstof- og vandforsyning, affaldsindsamling og deponering af ballastaffald, skibsinspektørtjenester, navigationsassistance, nødreparationsfaciliteter, ankerplads, liggeplads og liggepladsfaciliteter og kystbaserede operationelle tjenester, der er af betydning for skibsfarten, herunder kommunikation, vand- og elektricitetsforsyning
 e)
 Unionen skal med forbehold af tilladelse fra dens kompetente myndigheder tillade leverandører af internationale søtransporttjenesteydelser fra Vietnam at omrokere ejede eller lejede tomme containere, der ikke transporteres som gods mod betaling og transporteres til brug ved håndtering af gods i udenrigshandelen, mellem havne i en EU-medlemsstat
 f)
 Vietnam skal med forbehold af tilladelse fra dets kompetente myndigheder (39) tillade leverandører af internationale søtransporttjenesteydelser fra Unionen eller dens medlemsstater at omrokere ejede eller lejede tomme containere, der ikke transporteres som gods mod betaling og transporteres til brug ved håndtering af gods i udenrigshandelen, mellem Quy Nhon havn og Cai Mep-Thi Vai havn. Vietnam skal efter fem år fra datoen for denne aftales ikrafttræden tillade leverandører af internationale søtransporttjenesteydelser fra Unionen eller dens medlemsstater at omrokere ejede eller lejede tomme containere, der ikke transporteres som gods mod betaling og transporteres til brug ved håndtering af gods i udenrigshandelen, mellem dets nationale havne med betingelsen om, at de skibe, der forsynes (dvs. moderskibe), bør anløbe havne i Vietnam
 g)
 Unionen skal med forbehold af tilladelse fra dens kompetente myndigheder tillade leverandører af internationale søtransportydelser fra Vietnam at levere feederservice mellem deres nationale havne
 h)
 Vietnam skal med forbehold af tilladelse fra dets kompetente myndigheder (40) tillade leverandører af internationale søtransportydelser fra Unionen eller dens medlemsstater at levere feederservice mellem Quy Nhon havn og Cai Mep-Thi Vai havn for deres egne fartøjer med betingelsen om, at de skibe, der forsynes (dvs. moderfartøjer), bør anløbe Cai Mep-Thi Vai havn.
 4. Ved anvendelsen af principperne som omhandlet i stk. 3, litra a) og b), skal parterne:
 a)
 ikke indføre lastfordelingsaftaler i fremtidige aftaler med tredjelande om søtransporttjenester, herunder transport af tør og flydende bulk og linjefart, og inden for en rimelig frist ophæve sådanne lastfordelingsaftaler, som måtte findes i tidligere aftaler, og
 b)
 fra og med denne aftales ikrafttræden afholde sig fra at indføre eller anvende ensidige foranstaltninger eller administrative, tekniske og andre hindringer, som kan udgøre en skjult begrænsning eller have forskelsbehandlende virkninger for den frie levering af tjenesteydelser inden for international søtransport.
 Afdeling F
 Elektronisk handel
 Artikel 8.50
 Mål og principper
 Parterne, der erkender, at elektronisk handel øger handelsmulighederne i mange sektorer, skal fremme udviklingen af deres indbyrdes elektroniske handel, særlig ved at samarbejde om de spørgsmål om elektronisk handel, som måtte opstå i forbindelse med dette kapitel.
 Artikel 8.51
 Told
 Parterne skal ikke indføre told på elektroniske overførsler.
 Artikel 8.52
 Reguleringssamarbejde vedrørende elektronisk handel
 1. Parterne skal opretholde en dialog om reguleringsspørgsmål, der måtte opstå i forbindelse med elektronisk handel, og bl.a. behandle følgende emner:
 a)
 anerkendelse af certifikater til elektroniske signaturer, der udstedes til offentligheden, og lettelse af grænseoverskridende certificeringstjenester
 b)
 formidlende tjenesteyderes ansvar med hensyn til videreformidling eller oplagring af oplysninger
 c)
 behandling af


text:
uopfordret elektronisk kommerciel kommunikation
 d)
 forbrugerbeskyttelse i forbindelse med elektronisk handel og
 e)
 alle andre emner af relevans for udviklingen af elektronisk handel.
 2. Denne dialog kan foregå ved udveksling af oplysninger om parternes respektive love og forskrifter om de i stk. 1 omhandlede spørgsmål samt om gennemførelsen af sådanne love og forskrifter.
 Afdeling G
 Undtagelser
 Artikel 8.53
 Generelle undtagelser
 Med det forbehold, at sådanne foranstaltninger ikke må anvendes på en måde, der udgør en vilkårlig eller uberettiget forskelsbehandling mellem lande, hvor de samme forhold gør sig gældende, eller en skjult begrænsning af etablering eller drift af en virksomhed eller grænseoverskridende levering af tjenesteydelser, må intet i dette kapitel fortolkes således, at det forhindrer en part i at indføre eller håndhæve foranstaltninger:
 a)
 som er nødvendige af hensyn til den offentlige sikkerhed eller den offentlige sædelighed eller til opretholdelse af den offentlige orden
 b)
 som er nødvendige for at beskytte menneskers, dyrs eller planters liv eller sundhed
 c)
 som vedrører bevarelsen af udtømmelige naturressourcer, såfremt sådanne foranstaltninger anvendes i forbindelse med begrænsninger af interne investorer eller for interne levering eller forbrug af tjenesteydelser
 d)
 som er nødvendige til beskyttelse af nationale skatte af kunstnerisk, historisk eller arkæologisk værdi
 e)
 som er nødvendige for at sikre overholdelse af love eller forskrifter, der ikke er uforenelige med bestemmelserne i dette kapitel, herunder bestemmelser om:
 i)
 forebyggelse af vildledende og svigagtig praksis eller følgerne af misligholdelse af kontrakter
 ii)
 beskyttelse af enkeltpersoners privatliv i forbindelse med behandling og videregivelse af personoplysninger og beskyttelse af fortroligheden af personlige registre og konti eller
 iii)
 sikkerhed
 eller
 f)
 som er uforenelige med artikel 8.5 (national behandling), stk. 1 eller 2, eller artikel 8.11 (national behandling), stk. 1, forudsat at forskellen i behandling har til formål at sikre en effektiv eller retfærdig pålæggelse eller opkrævning af direkte skatter, der vedrører den anden parts økonomiske aktiviteter, investorer eller tjenesteydere (41)
 Afdeling H
 Institutionelle bestemmelser
 Artikel 8.54
 Udvalget for Investering, Handel med Tjenesteydelser, Elektronisk Handel og Offentlige Udbud
 1. Udvalget for Investering, Handel med Tjenesteydelser, Elektronisk Handel og Offentlige Udbud, der nedsættes ved artikel 17.2 (specialudvalg), består af repræsentanter for parterne.
 2. Udvalget for Investering, Handel med Tjenesteydelser, Elektronisk Handel og Offentlige Udbud skal have ansvaret for gennemførelsen af dette kapitel. Det skal til dette formål overvåge og regelmæssigt gennemgå parternes gennemførelse af og behandle ethvert spørgsmål vedrørende dette kapitel, som forelægges af en part.
 3. Ansvaret for kapitel 9 (offentlige udbud) er fastsat i artikel 9.23 (Udvalget for Investering, Handel med Tjenesteydelser, Elektronisk Handel og Offentlige Udbud).
 KAPITEL 9
 Offentlige udbud
 Artikel 9.1
 Definitioner
 Med henblik på dette kapitel forstås der ved:
 a)
 "kommercielle varer eller tjenesteydelser": varer eller tjenesteydelser af en type, der generelt sælges eller udbydes til salg på det kommercielle marked til, og som sædvanligvis købes af, ikkestatslige købere til ikkestatslig brug
 b)
 "bygge- og anlægstjenesteydelser": en tjenesteydelse med det formål ved et hvilket som helst middel at udføre et bygge- eller anlægsarbejde baseret på hovedgruppe 51 i FN's foreløbige centrale produktklassifikation ("CPC")
 c)
 "elektronisk


text:
auktion": en iterativ proces, der involverer brug af elektroniske midler, således at leverandører kan fremlægge enten nye priser eller nye værdier for kvantificerbare, ikkeprismæssige elementer i tilbuddet i tilknytning til evalueringskriterier eller begge dele, og som fører til prioritering eller omprioritering af tilbuddene
 d)
 "offentlige udbud": den proces, hvorved en ordregivende enhed som defineret i litra l) opnår anvendelse af eller anskaffer varer eller tjenesteydelser, eller en kombination af disse, til offentlig anvendelse og ikke med henblik på kommercielt salg eller videresalg eller til brug i forbindelse med produktion eller levering af varer og tjenesteydelser til kommerciel salg eller videresalg
 e)
 "skriftligt" eller "skriftlig": ethvert udtryk i ord eller tal, der kan læses, gengives og senere videreformidles, og kan omfatte elektronisk fremsendte og lagrede oplysninger
 f)
 "udbud med forhandling" (underhåndsaftale): en udbudsprocedure, hvorved den ordregivende enhed kontakter en eller flere leverandører efter eget valg
 g)
 "foranstaltning": enhver lov, forskrift, administrativ vejledning eller praksis eller en ordregivende enheds handlinger i forbindelse med de omfattede udbud
 h)
 "leverandørliste": en liste over leverandører, som en ordregivende enhed har fastslået opfylder betingelserne for optagelse på den pågældende liste, og som den ordregivende enhed agter at anvende mere end en gang
 i)
 "bekendtgørelse om påtænkt udbud": en meddelelse offentliggjort af en ordregivende enhed, som opfordrer interesserede leverandører til at indsende en anmodning om deltagelse, et tilbud eller begge dele
 j)
 "kompensationskøb": betingelser eller tiltag, der fremmer lokal udvikling eller forbedrer en parts betalingsbalancesituation, såsom anvendelse af internt indhold eller interne leverandører, tildeling af licens for eller overførsel af teknologi, investeringer, modkøb eller lignende handlinger eller betingelser
 k)
 "åbent udbud": en udbudsprocedure, hvorved allerede interesserede leverandører kan afgive tilbud
 l)
 "ordregivende enhed": en enhed som omfattet af bilag 9-A (dækning af offentlige udbud for Unionen) og 9-B (dækning af offentlige udbud for Vietnam)
 m)
 "offentliggøre": at udbrede oplysninger i papirform eller ad elektronisk vej, og som distribueres bredt og er let tilgængelig for den brede offentlighed
 n)
 "kvalificeret leverandør": en leverandør, som en ordregivende enhed anerkender opfylder betingelserne for deltagelse
 o)
 "begrænset udbud": en udbudsprocedure, hvor den ordregivende enhed kun opfordrer kvalificerede leverandører til at afgive tilbud
 p)
 "tjenesteydelser": omfatter også bygge- og anlægsarbejder, medmindre andet er angivet
 q)
 "leverandør": en person eller gruppe af personer, der leverer eller kan levere varer eller tjenesteydelser til en ordregivende enhed og
 r)
 "teknisk specifikation": et krav i udbuddet:
 a)
 som fastsætter karakteristikaene for:
 i)
 de varer, der skal indkøbes, herunder kvalitet, præstation, sikkerhed og dimensioner, eller processerne eller metoderne for produktionen heraf eller
 ii)
 de tjenesteydelser, der skal indkøbes, herunder kvalitet, præstation og sikkerhed, eller processerne eller metoderne for leveringen heraf
 eller
 b)
 som vedrører kravene til terminologi, symboler, emballering, mærkning eller etikettering, som en vare eller tjenesteydelse skal opfylde.
 Artikel 9.2
 Anvendelsesområde og dækning
 1. Dette kapitel finder anvendelse på enhver foranstaltning vedrørende omfattede udbud, uanset om de gennemføres helt eller delvis ved brug af elektroniske midler.
 2. Med henblik på dette kapitel skal der ved "omfattede udbud" forstås offentlige udbud:
 a)
 af varer, tjenesteydelser eller alle


text:
kombinationer heraf, som er opført i bilag 9-A (dækning af offentlige udbud for Unionen) og 9-B (dækning af offentlige udbud for Vietnam)
 b)
 foretaget på basis af enhver form for kontrakt, herunder køb, leasing og leje med eller uden forkøbsret
 c)
 hvis værdi som anslået i henhold til stk. 6 og 7 er lig med eller overstiger den relevante tærskelværdi, der er specificeret i bilag 9-A (dækning af offentlige udbud for Unionen) og 9-B (dækning af offentlige udbud for Vietnam) på tidspunktet for offentliggørelsen af en bekendtgørelse i henhold til artikel 9.6 (bekendtgørelser), og
 d)
 som ikke på anden vis er udelukket fra at være omfattet i henhold til stk. 3 eller bilag 9-A (dækning af offentlige udbud for Unionen) og 9-B (dækning af offentlige udbud for Vietnam), eller ved enhver anden relevant del af denne aftale.
 3. Medmindre andet er anført i bilag 9-A (dækning af offentlige udbud for Unionen) og 9-B (dækning af offentlige udbud for Vietnam), finder dette kapitel ikke anvendelse på:
 a)
 erhvervelse eller leje af jord, eksisterende bygninger eller anden fast ejendom eller rettigheder hertil
 b)
 ikkekontraktbaserede aftaler eller enhver form for bistand, som en part, herunder dens ordregivende enheder, yder, herunder kooperative aftaler, tilskud, subsidier, lån, kapitalindskud, garantier, skatteincitamenter og bidrag i naturalier
 c)
 indkøb eller erhvervelse af finansformidler- og depottjenesteydelser, likvidations- og forvaltningstjenesteydelser for regulerede finansieringsinstitutter eller tjenesteydelser i forbindelse med salg, indfrielse og distribution af offentlig gæld, herunder lån og statsobligationer, gældsbeviser og andre værdipapirer
 d)
 offentlige ansættelseskontrakter og
 e)
 udbud, der fortages:
 i)
 med særlig sigte på at yde international bistand, herunder udviklingsbistand
 ii)
 i henhold til den særlige procedure for eller de særlige krav i forbindelse med en international organisation finansieret gennem internationale eller udenlandske tilskud, lån eller andre former for bistand, når den modtagende part, herunder dennes ordregivende enheder, er forpligtet til at anvende bestemte procedurer eller er underlagt særlige krav som pålagt af den internationale organisation eller andre donorer til gavn for deres udenlandske eller internationale tilskud, lån eller andre former for bistand; hvis de pågældende procedurer eller krav i forbindelse med den internationale organisation eller donor ikke begrænser leverandørers deltagelse, skal udbuddet være omfattet af artikel 9.4 (generelle principper), stk. 1 og 2, eller
 iii)
 i henhold til den særlige procedure eller de særlige krav i forbindelse med en international aftale vedrørende udstationering af tropper eller vedrørende signatarlandenes fælles gennemførelse af et projekt.
 4. I bilag 9-A (dækning af offentlige udbud i Unionen) og bilag 9-B (dækning af offentlige udbud i Vietnam) angives følgende oplysninger i afdelingerne for hver part:
 a)
 i afdeling A de centrale statslige enheder, hvis udbud er omfattet af dette kapitel
 b)
 i afdeling B de decentrale statslige enheder, hvis udbud er omfattet af dette kapitel
 c)
 i afdeling C andre enheder, hvis udbud er omfattet af dette kapitel
 d)
 i afdeling D de varer, der er omfattet af dette kapitel
 e)
 i afdeling E de tjenesteydelser, der er omfattet af dette kapitel, dog ikke tjenesteydelser inden for bygge- og anlægssektoren
 f)
 i


text:
afdeling F den bygge- og anlægsvirksomhed, der er omfattet af dette kapitel
 g)
 i afdeling G generelle bemærkninger og
 h)
 i afdeling H midlerne til offentliggørelse af oplysninger om offentlige udbud.
 5. Overgangsforanstaltninger for Vietnam for anvendelsen af dette kapitel findes i afdeling I (overgangsforanstaltninger) i bilag 9-B (dækning af offentlige udbud i Vietnam).
 6. Hvis en parts nationale lovgivning tillader, at et omfattet udbud på den ordregivende enheds vegne gennemføres af andre enheder eller personer, hvis udbud ikke er omfattet for de pågældende varer og tjenesteydelser, finder bestemmelserne i dette kapitel tilsvarende anvendelse.
 Værdiansættelse
 7. Ved vurderingen af værdien af et udbud med henblik på at afgøre, om der er tale om et omfattet udbud, skal den ordregivende enhed:
 a)
 ikke opdele udbuddet i særskilte udbud eller vælge eller anvende en særlig beregningsmetode til at vurdere et udbuds værdi med henblik på helt eller delvis at udelukke det fra anvendelsen af dette kapitel og
 b)
 inkludere den højeste anslåede samlede værdi af udbuddet over den samlede varighed, uanset om kontrakten tildeles en eller flere leverandører samtidig eller over en given periode, under hensyntagen til alle former for aflønning, herunder:
 i)
 præmier, honorarer, provisioner og renter og
 ii)
 den samlede værdi af eventuelle optionsklausuler.
 8. For tilbagevendende kontrakter, som på grund af udbuddets individuelle krav består i at tildele mere end én kontrakt eller i at tildele kontrakter i separate dele, baseres beregningen af den højeste anslåede samlede værdi på:
 a)
 værdien af tilbagevendende kontrakter for samme type vare eller tjenesteydelse, som er tildelt inden for de seneste 12 måneder eller i den ordregivende enheds foregående regnskabsår, evt. justeret for at tage højde for forventede ændringer i mængden eller værdien af den vare eller tjenesteydelse, der skal leveres i de efterfølgende 12 måneder, eller
 b)
 den anslåede værdi af tilbagevendende kontrakter for samme type vare eller tjenesteydelse, der tildeles i de 12 måneder, der følger efter tildelingen af den oprindelige kontrakt eller den ordregivende enheds regnskabsår.
 Artikel 9.3
 Sikkerhed og generelle undtagelser
 1. Intet i denne aftale må fortolkes således, at en part forhindres i at træffe foranstaltninger eller i at undlade at give oplysninger, som den anser for nødvendigt af hensyn til beskyttelsen af dens vitale sikkerhedsinteresser i forbindelse med udbud vedrørende våben, ammunition eller krigsmateriel eller udbud, der er uomgængeligt nødvendige for den nationale sikkerhed eller det nationale forsvar.
 2. Med forbehold for kravet om, at sådanne foranstaltninger ikke anvendes på en måde, der ville udgøre en skjult hindring af den internationale handel, må intet i dette kapitel fortolkes således, at det forhindrer en part i at indføre eller håndhæve foranstaltninger
 a)
 som er nødvendige for at beskytte den offentlige moral, orden eller sikkerhed
 b)
 som er nødvendige for at beskytte menneskers, dyrs eller planters liv eller sundhed
 c)
 som er nødvendige for at beskytte intellektuel ejendomsret eller
 d)
 som vedrører varer eller tjenesteydelser, der leveres eller ydes af handicappede personer, filantropiske institutioner eller non-profit-institutioner, der udfører filantropisk arbejde eller fængselsarbejde.
 Artikel 9.4
 Generelle principper
 1. Med hensyn


text:
til enhver foranstaltning vedrørende omfattede udbud skal hver part, herunder dens ordregivende enheder, straks og betingelsesløst indrømme varer og tjenesteydelser fra den anden part og leverandører fra den anden part, der tilbyder varer eller tjenesteydelser fra begge parter, en behandling, der ikke er mindre gunstig end den, parten og dens ordregivende enheder indrømmer interne varer, tjenesteydelser og leverandører.
 2. En part, herunder dens ordregivende enheder, må for så vidt angår enhver foranstaltning vedrørende de omfattede udbud ikke:
 a)
 behandle en lokalt etableret leverandør mindre gunstigt end en anden lokalt etableret leverandør på grundlag af graden af udenlandsk tilhørsforhold eller ejerskab eller
 b)
 forskelsbehandle en lokalt etableret leverandør på grundlag af, at de varer eller tjenesteydelser, der tilbydes af denne leverandør for et givet udbud, er varer eller tjenesteydelser fra den anden part.
 3. Hver part skal sikre, at dens ordregivende enheder ved gennemførelse af omfattede udbud overholder bestemmelserne i dette kapitel.
 4. En ordregivende enhed skal gennemføre omfattede udbud på en åben og upartisk måde
 a)
 som er forenelig med dette kapitel og under anvendelse af metoder såsom åbent udbud, begrænset udbud og udbud med forhandling og
 b)
 som undgår interessekonflikter og forebygger korrupt adfærd i overensstemmelse med de relevante nationale love og forskrifter.
 5. Intet i dette kapitel skal fortolkes således, at det forhindrer en part, herunder dennes ordregivende enheder, i at udvikle nye udbudspolitikker, procedurer eller kontraktmæssige midler, forudsat at de ikke er i uforenelige med dette kapitel.
 6. Parterne tilstræber at gennemføre omfattede udbud på elektronisk vis. Dette omfatter offentliggørelse af udbudsoplysninger, udbudsbekendtgørelser og udbudsmateriale, modtagelse af tilbud og i givet fald anvendelse af elektroniske auktioner.
 7. Ved gennemførelse af omfattede udbud på elektronisk vis skal den ordregivende enhed:
 a)
 sikre, at udbuddet gennemføres under anvendelse af informationsteknologisystemer og software, herunder sådanne, som vedrører autentifikation og kryptering af oplysninger, og som er alment tilgængelige og interoperable med andre alment tilgængelige informationsteknologisystemer og anden tilgængelig software og
 b)
 opretholde mekanismer, der sikrer integriteten af anmodninger om deltagelse og tilbud, herunder fastsættelse af tidspunktet for modtagelsen heraf og forebyggelse af uretmæssig adgang.
 8. En part må med henblik på omfattede udbud for varer eller tjenesteydelser, der importeres fra eller leveres af den anden part, ikke anvende oprindelsesregler, som afviger fra de oprindelsesregler, som den pågældende part samtidig anvender i den normale handel ved import eller leveringer af de samme varer eller tjenesteydelser fra samme part.
 9. En part, herunder dens ordregivende enheder, må for så vidt omfattede udbud og med forbehold for bilag 9-A (dækning af offentlige udbud for Unionen) og 9-B (dækning af offentlige udbud for Vietnam) ikke søge, tage hensyn til, pålægge eller gennemtvinge nogen form for kompensationskøb.
 10. Stk. 1 og 2 finder ikke anvendelse på:
 a)
 told eller andre afgifter, der pålægges ved import af varer
 b)
 metoden til opkrævning af sådan told og afgifter og
 c)
 andre importforskrifter eller -formaliteter og -foranstaltninger, der påvirker handelen med tjenesteydelser, undtagen foranstaltninger vedrørende omfattede udbud.
 Artikel 9.5
 Oplysninger om systemet for offentlige udbud
 1. Hver part skal:


text:
a)
 straks offentliggøre enhver alment gældende foranstaltning, herunder standardaftalevilkår, der er fastsat ved lov eller forskrifter, vedrørende omfattede udbud i et officielt udpeget papirbaseret eller elektronisk medie og
 b)
 så vidt muligt på anmodning fra den anden part give en forklaring herpå.
 2. Afdeling H (offentliggørelse af udbudsoplysninger) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam) indeholder en liste over det papirbaserede eller elektroniske medie, gennem hvilket parten offentliggør de oplysninger, der er beskrevet i stk. 1, og de bekendtgørelser, der kræves i artikel 9.6 (bekendtgørelser), artikel 9.8 (kvalifikation af leverandører), stk. 7, og artikel 9.17 (eftertildelingsoplysninger), stk. 3.
 Artikel 9.6
 Bekendtgørelser
 1. For hvert af de omfattede udbud, undtagen under de omstændigheder, der er omhandlet i artikel 9.14 (begrænset udbud), skal en ordregivende enhed offentliggøre en bekendtgørelse om påtænkt udbud i det relevante papirbaserede eller elektroniske medie, der er anført i afdeling H (offentliggørelse af udbudsoplysninger) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam). En bekendtgørelse, der offentliggøres i et elektronisk medium, skal være tilgængelig i det mindste indtil udløbet af den frist, der er angivet i bekendtgørelsen. Bekendtgørelserne skal:
 a)
 for ordregivende enheder, der er omfattet af afdeling A (centrale statslige enheder), være gratis og elektronisk tilgængelige via et enkelt adgangspunkt som fastsat i afdeling H (offentliggørelse af udbudsoplysninger) og
 b)
 for ordregivende enheder, der er omfattet af afdeling B (decentrale statslige enheder) eller C (andre omfattede enheder), hvis de er tilgængelige ad elektronisk vej, som minimum være tilgængelige via en enkelt elektronisk gateway, hvortil der er gratis adgang.
 Parterne, herunder deres ordregivende enheder, der er omfattet af afdeling B (decentrale statslige enheder) eller C (andre omfattede enheder), opfordres til at offentliggøre deres bekendtgørelser elektronisk via et enkelt adgangspunkt.
 2. Medmindre andet er bestemt i dette kapitel, skal en bekendtgørelse om påtænkt udbud indeholde følgende:
 a)
 den ordregivende enheds navn og adresse samt andre oplysninger, der er nødvendige for at kontakte den ordregivende enhed og indhente alle relevante dokumenter vedrørende udbuddet, herunder oplysninger om eventuelle omkostninger og betalingsvilkår
 b)
 en beskrivelse af udbuddet, herunder arten og mængden af varer eller tjenesteydelser, der er omfattet af udbuddet, og hvis mængden ikke kendes, så den skønnede mængde
 c)
 for tilbagevendende kontrakter, et skøn, hvis det er muligt, over tidsplanen for offentliggørelsen af efterfølgende bekendtgørelser om påtænkt udbud
 d)
 når det er hensigtsmæssigt, en beskrivelse af alternative løsninger
 e)
 tidsfristen for levering af varer eller tjenesteydelser eller kontraktens varighed
 f)
 den udbudsmetode, der vil blive anvendt, og, når det er relevant, hvorvidt den indebærer forhandling eller elektronisk auktion
 g)
 eventuelt adressen og sidste frist for indsendelse af anmodninger om deltagelse i en udbudsprocedure
 h)
 adressen og sidste frist for afgivelse af tilbud
 i)
 det eller de sprog, hvorpå tilbuddene eller anmodningerne om deltagelse kan indgives, hvis de kan indgives på et andet sprog end den pågældende ordregivende enheds parts officielle sprog
 j)
 en liste over og en kort beskrivelse af eventuelle betingelser for


text:
leverandørers deltagelse, herunder, når det er relevant, ethvert krav om specifikke dokumenter eller certifikater, som leverandørerne skal fremlægge i forbindelse hermed, medmindre sådanne krav er indeholdt i det udbudsmateriale, der stilles til rådighed for alle interesserede leverandører samtidig med bekendtgørelsen om påtænkt udbud
 k)
 hvis en ordregivende enhed i medfør af artikel 9.8 (kvalifikation af leverandører) har til hensigt at udvælge et begrænset antal kvalificerede leverandører, der inviteres til at deltage i udbuddet, angives det, hvilke kriterier der vil blive anvendt for at udvælge disse, og eventuelle begrænsninger i antallet af leverandører, der vil kunne afgive tilbud, og
 l)
 en angivelse af, at udbuddet er omfattet af dette kapitel.
 3. En ordregivende enhed skal for hvert påtænkt udbud offentliggøre et bekendtgørelsesresumé på engelsk, som er gratis tilgængelig via et elektronisk medie som angivet i afdeling H (offentliggørelse af udbudsoplysninger) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam) på samme tid som bekendtgørelsen om det påtænkte udbud. Bekendtgørelsesresuméet skal mindst indeholde følgende oplysninger:
 a)
 udbuddets genstand
 b)
 sidste frist for afgivelse af tilbud eller en eventuel sidste frist for at indgive anmodninger om deltagelse i et offentligt udbud eller optagelse på en leverandørliste og
 c)
 den adresse, hvorfra der kan anmodes om dokumenter vedrørende udbuddet.
 4. Unionen skal yde teknisk og finansiel bistand til Vietnam med henblik på at udvikle, oprette og vedligeholde et automatisk system til oversættelse og offentliggørelse af bekendtgørelsesresuméer på engelsk. Dette samarbejde er omfattet af artikel 9.21 (samarbejde). Anvendelsen af dette stykke er betinget af gennemførelsen af initiativet vedrørende teknisk og finansiel bistand til udvikling, oprettelse og vedligeholdelse af et automatisk system til oversættelse og offentliggørelse af bekendtgørelsesresuméer på engelsk i Vietnam.
 5. Ordregivende enheder opfordres til så tidligt som muligt i hvert regnskabsår at offentliggøre en bekendtgørelse om deres fremtidige udbudsplaner (herefter benævnt "bekendtgørelse om planlagte udbud"), der skal omfatte genstanden for udbuddet og den planlagte dato for offentliggørelsen af bekendtgørelsen om påtænkt udbud.
 6. En ordregivende enhed, der er omfattet af afdeling B (decentrale statslige enheder) eller C (andre statslige enheder), kan anvende en bekendtgørelse om planlagte udbud i stedet for en bekendtgørelse om påtænkt udbud, forudsat at bekendtgørelsen om planlagte udbud indeholder så mange af de i stk. 2 omhandlede oplysninger, som er tilgængelige for den ordregivende enhed, og en bemærkning om, at interesserede leverandører skal give udtryk for deres interesse i udbuddet over for den ordregivende enhed.
 Artikel 9.7
 Betingelser for deltagelse
 1. En ordregivende enhed skal begrænse betingelserne for deltagelse i et omfattet udbud til de betingelser, der er væsentlige for at sikre, at en leverandør har juridisk og finansiel kapacitet samt de kommercielle og tekniske evner til at påtage sig det pågældende udbud.
 2. Ved fastlæggelsen af betingelserne for deltagelse:
 a)
 skal en ordregivende enhed ikke stille som betingelse, at en leverandør for at kunne deltage i et udbud tidligere skal have fået tildelt en eller flere kontrakter af en ordregivende enhed fra en bestemt part, eller at leverandøren har tidligere arbejdserfaringer


text:
på den pågældende parts område
 b)
 kan en ordregivende enhed kræve relevante forudgående erfaringer, som er væsentlige for at opfylde kravene i udbuddet.
 3. Ved vurderingen af, om en leverandør opfylder betingelserne for deltagelse skal den ordregivende enhed:
 a)
 evaluere leverandørens finansielle kapacitet og kommercielle og tekniske evner på grundlag af dennes forretningsaktiviteter både inden for og uden for området for den part, hvor den ordregivende enhed er etableret og
 b)
 basere sin evaluering udelukkende på de betingelser, som den ordregivende enhed på forhånd har specificeret i bekendtgørelser eller udbudsmateriale.
 4. Hvis der foreligger dokumentation herfor, kan en part, herunder dens ordregivende enheder, udelukke en leverandør på grund af f.eks.
 a)
 konkurs
 b)
 falske erklæringer
 c)
 betydelige eller vedvarende mangler i forhold væsentlige krav eller forpligtelser i forbindelse med en eller flere tidligere kontrakter
 d)
 endelige domme afsagt af en retlig instans for alvorlige forbrydelser eller andre alvorlige lovovertrædelser
 e)
 dokumentation for alvorlige forsømmelser i forbindelse med udøvelsen af deres erhverv eller
 f)
 manglende indbetaling af skatter.
 Artikel 9.8
 Kvalifikation af leverandører
 1. En part kan anvende et leverandørregistreringssystem, hvor interesserede leverandører skal lade sig registrere og afgive visse oplysninger.
 2. Hver part skal sikre:
 a)
 at dens ordregivende enheder tilstræber at mindske forskellene mellem deres kvalifikationsprocedurer og
 b)
 at dens ordregivende enheder, såfremt de anvender registreringssystemer, tilstræber at mindske forskellene mellem deres registreringssystemer.
 3. En part må ikke:
 a)
 indføre eller anvende registreringssystemer eller kvalifikationsprocedurer med det formål eller den virkning at skabe unødvendige hindringer for den anden parts leverandørers deltagelse i dens udbud eller
 b)
 anvende et registreringssystem eller en kvalifikationsprocedure til at forhindre eller udsætte optagelsen af leverandører fra den anden part på en leverandørliste eller til at forhindre, at sådanne leverandører tages i betragtning i forbindelse med et bestemt udbud.
 4. En ordregivende enhed, der har til hensigt at anvende begrænset udbud, skal:
 a)
 i bekendtgørelsen om påtænkt udbud medtage mindst de oplysninger, der er angivet i artikel 9.6 (bekendtgørelser), stk. 2, litra a), b), f), g), j), k) og l), og opfordre leverandørerne til at indgive en anmodning om deltagelse og
 b)
 ved begyndelsen af fristen for afgivelse af tilbud formidle mindst de oplysninger, der er angivet i artikel 9.6 (bekendtgørelser), stk. 2, litra c), d), e), h) og i), til de kvalificerede leverandører, som informeres som anført i artikel 9.12 (frister), stk. 3, litra b).
 5. Den ordregivende enhed:
 a)
 skal offentliggøre bekendtgørelsen i tilstrækkelig god tid inden udbuddet for at give interesserede leverandører mulighed for at anmode om at deltage i udbuddet og
 b)
 skal give alle kvalificerede leverandører mulighed for at give tilbud, medmindre den ordregivende enhed i bekendtgørelsen om påtænkt udbud har angivet en begrænsning i antallet af leverandører, der vil have mulighed for at afgive tilbud, og kriterierne for udvælgelse af dette begrænsede antal leverandører.
 6. Er udbudsmaterialet ikke gjort offentligt tilgængeligt fra datoen for offentliggørelsen af den i stk. 4 omhandlede bekendtgørelse, skal den ordregivende enhed sikre, at de pågældende dokumenter gøres tilgængelige samtidigt for alle kvalificerede leverandører, der


text:
er udvalgt i overensstemmelse med stk. 5.
 7. En ordregivende enhed kan føre en leverandørliste, forudsat at en bekendtgørelse, hvormed interesserede leverandører opfordres til at anmode om optagelse på listen
 a)
 offentliggøres en gang om året og
 b)
 kontinuerligt er tilgængelig, hvis den offentliggøres elektronisk
 på det relevante medium som anført i afdeling H (offentliggørelse af udbudsoplysninger) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam).
 8. Den i stk. 7 omhandlede bekendtgørelse skal indeholde:
 a)
 en beskrivelse af de varer eller tjenesteydelser eller kategorier heraf, for hvilke listen eventuelt vil blive anvendt
 b)
 de betingelser for deltagelse, som leverandørerne skal opfylde for at blive optaget på listen, og de metoder, den ordregivende enhed vil anvende for at kontrollere, om en leverandør opfylder de pågældende betingelser
 c)
 den ordregivende enheds navn og adresse samt andre oplysninger, der er nødvendige for at kontakte den ordregivende enhed og indhente al relevant dokumentation vedrørende listen
 d)
 listens gyldighedsperiode og den metode, hvorved den vil blive fornyet eller bragt til ophør, eller, hvis gyldighedsperioden ikke er angivet, den metode, hvorved der vil blive givet meddelelse om, at anvendelsen af listen er bragt til ophør, og
 e)
 en angivelse af, at listen kan blive anvendt ved udbud, der er omfattet af dette kapitel.
 9. Hvis en leverandørliste er gyldig i tre år eller mindre, kan en ordregivende enhed uanset stk. 7 nøjes med kun at offentliggøre den i stk. 7 omhandlede bekendtgørelse én gang i begyndelsen af listens gyldighedsperiode, forudsat:
 a)
 at det i bekendtgørelsen anføres, hvor lang tid listen er gyldig, og at der ikke vil blive offentliggjort yderligere bekendtgørelser og
 b)
 at meddelelsen offentliggøres på elektroniske vis og er kontinuerligt tilgængelig i hele gyldighedsperioden.
 10. En ordregivende enhed skal give alle leverandører, der er optaget på en leverandørliste, mulighed for at afgive bud vedrørende et relevant udbud.
 11. En ordregivende enhed skal give leverandører mulighed for på et hvilket som helst tidspunkt at ansøge om at blive optaget på en leverandørliste og skal opføre alle kvalificerede leverandører på listen inden for en rimelig frist.
 12. Hvis en leverandør, som ikke er optaget på en leverandørliste, indgiver en anmodning om deltagelse i et udbud, der er baseret på en leverandørliste og alle de krævede dokumenter inden for den i artikel 9.12 (frister), stk. 2, omhandlede frist, skal den ordregivende enhed behandle anmodningen. Den ordregivende enhed må ikke udelukke leverandører fra at komme i betragtning til udbuddet med den begrundelse, at den ordregivende enhed ikke har tilstrækkelig tid til at behandle anmodningen, medmindre den ordregivende enhed i særlige tilfælde som følge af udbuddets komplekse karakter ikke er i stand til at afslutte behandlingen af anmodningen inden for den frist, der er fastsat for afgivelse af tilbud.
 13. En ordregivende enhed, der er omfattet af afdeling B (decentrale statslige enheder) eller C (andre omfattede enheder) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam), kan lade en bekendtgørelse, hvori leverandører


text:
opfordres til at ansøge om optagelse på leverandørlisten, træde i stedet for en bekendtgørelse om påtænkt udbud, forudsat:
 a)
 at bekendtgørelsen offentliggøres i overensstemmelse med stk. 7 og omfatter de i stk. 8 omhandlede oplysninger, så mange af de oplysninger, der kræves i henhold til artikel 9.6 (bekendtgørelser), stk. 2, som er tilgængelige, og en erklæring om, at den udgør en bekendtgørelse om påtænkt udbud, eller at kun leverandørerne på leverandørlisten vil modtage yderligere bekendtgørelser om udbud omfattet af leverandørlisten og
 b)
 at den ordregivende enhed straks giver leverandører, som over for den ordregivende enhed har udtrykt interesse i et bestemt udbud, tilstrækkelige oplysninger til, at de kan vurdere, hvorvidt de er interesserede i udbuddet, herunder alle de resterende oplysninger, der kræves efter artikel 9.6 (bekendtgørelser), stk. 2, i det omfang sådanne oplysninger foreligger.
 14. En ordregivende enhed, der er omfattet af afdeling B (decentrale statslige enheder) eller C (andre omfattede enheder) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam), kan give en leverandør, der har ansøgt om optagelse på leverandørlisten i overensstemmelse med stk. 11, mulighed for at afgive tilbud i forbindelse med et bestemt udbud, hvis den ordregivende enhed har tilstrækkelig tid til at undersøge, om leverandøren opfylder betingelserne for deltagelse.
 15. En ordregivende enhed skal straks give enhver leverandør, der indgiver en anmodning om deltagelse i et udbud eller en ansøgning om optagelse på en leverandørliste, meddelelse om den ordregivende enheds beslutning med hensyn til anmodningen eller ansøgningen.
 16. Hvis en ordregivende enhed afviser at efterkomme en leverandørs anmodning om at deltage i et udbud eller ansøgning om optagelse på leverandørlisten, ophører med at anerkende en leverandør som kvalificeret eller fjerner en leverandør fra leverandørlisten, skal den ordregivende enhed straks informere leverandøren og på leverandørens anmodning straks sende en skriftlig begrundelse for sin afgørelse.
 Artikel 9.9
 Tekniske specifikationer
 1. En ordregivende enhed må ikke udarbejde, vedtage eller anvende tekniske specifikationer eller foreskrive en overensstemmelsesvurderingsprocedure, som har til formål eller virkning at skabe unødvendige hindringer for parternes indbyrdes handel.
 2. Ved fastsættelsen af de tekniske specifikationer for de varer eller tjenesteydelser, der er genstand for det offentlige udbud, skal en ordregivende enhed, når det er relevant:
 a)
 fastsætte de tekniske specifikationer på grundlag af præstations- og funktionskrav og ikke på grundlag af design eller beskrivende egenskaber og
 b)
 basere de tekniske specifikationer på internationale standarder, hvis sådanne forefindes, og hvis det ikke er tilfældet, på nationale tekniske forskrifter, anerkendte nationale standarder eller byggeforskrifter.
 3. Anvendes der design eller beskrivende egenskaber i de tekniske specifikationer, skal den ordregivende enhed angive at ville tage tilbud vedrørende varer eller tjenesteydelser i betragtning, når de klart opfylder kravene til udbuddet ved at anvende udtryk som "eller lignende" i udbudsmaterialet.
 4. En ordregivende enhed må ikke anvende tekniske specifikationer, der kræver eller henviser til et bestemt varemærke eller handelsnavn, patent, ophavsret, design, type, en bestemt oprindelse, producent eller leverandør, medmindre der ikke findes nogen anden nøjagtig eller forståelig måde at beskrive udbudskravene på, og


text:
forudsat at den ordregivende enhed i sådanne tilfælde anvender udtryk som "eller lignende" i udbudsmaterialet.
 5. En ordregivende enhed må ikke på en måde, der kan have til følge at forhindre konkurrence, søge eller modtage rådgivning, der kan anvendes i udarbejdelsen eller vedtagelsen af en teknisk specifikation for et bestemt udbud, fra personer, som måtte have en forretningsmæssig interesse i det pågældende udbud.
 6. Det præciseres, at en part, herunder dens ordregivende enheder, i overensstemmelse med denne artikel kan udarbejde, indføre eller anvende tekniske specifikationer til at fremme bevarelse af naturressourcer eller miljøbeskyttelse.
 Artikel 9.10
 Markedsundersøgelser
 1. Inden der indledes en udbudsprocedure, kan ordregivende enheder gennemføre markedsundersøgelser med henblik på at forberede udbuddet, navnlig med henblik på udvikling af tekniske specifikationer, forudsat at sådanne udbud, når markedsundersøgelserne udføres af en leverandør i forbindelse med de omfattede udbud, er omfattet af bestemmelserne i dette kapitel.
 2. Til det formål kan ordregivende enheder søge eller acceptere rådgivning fra uafhængige eksperter eller myndigheder eller fra markedsdeltagere. Denne rådgivning kan anvendes i planlægningen og gennemførelsen af udbudsproceduren, forudsat at den ikke medfører konkurrencefordrejning eller en overtrædelse af principperne om ikkeforskelsbehandling og gennemsigtighed.
 Artikel 9.11
 Udbudsmateriale
 1. En ordregivende enhed skal efter anmodning herom straks forsyne leverandører med eller give dem adgang til udbudsmateriale, der indeholder alle de oplysninger, der er nødvendige, for at leverandørerne kan udarbejde og afgive deres tilbud. Udbudsmaterialet skal, medmindre der allerede er fastsat andet i bekendtgørelsen om påtænkt udbud, indeholde en fuldstændig beskrivelse af:
 a)
 udbuddet, herunder arten og mængden af varer eller tjenesteydelser, der skal indkøbes, og hvis mængden ikke kendes, den skønnede mængde og eventuelle krav, der skal opfyldes, herunder tekniske specifikationer, overensstemmelsesvurdering, planer, tegninger eller brugsanvisninger
 b)
 eventuelle betingelser for leverandørers deltagelse, herunder en liste over oplysninger og dokumenter, som leverandørerne skal indgive i forbindelse med betingelserne for deltagelse
 c)
 alle evalueringskriterier, som skal anvendes ved tildeling af kontrakten, og hvert kriteriums relative betydning, undtagen hvis prisen er det eneste kriterium
 d)
 hvis den ordregivende enhed vil gennemføre udbudsproceduren på elektronisk vis, ethvert autentificerings- eller krypteringskrav eller andre krav vedrørende indgivelse af oplysninger på elektronisk vis, såfremt sådanne krav finder anvendelse
 e)
 hvis den ordregivende enhed vil afholde en elektronisk auktion, reglerne herfor, herunder præcisering af de elementer i tilbuddet, der vedrører evalueringskriterierne, som auktionen vil være baseret på
 f)
 hvis der vil være offentlig åbning af bud, dato, klokkeslæt og sted for åbning af tilbuddene, og hvis det er fastsat i en parts nationale lovgivning, at kun visse personer er autoriseret til at være til stede, angivelse af disse personer
 g)
 eventuelle andre vilkår eller betingelser, herunder betalingsbetingelser og eventuelle begrænsninger i de midler, der må anvendes til at afgive tilbuddene, f.eks. i papirform eller elektronisk, og
 h)
 enhver dato for levering af varer eller tjenesteydelser.
 2. Ved fastlæggelsen af enhver dato for levering af de varer eller tjenesteydelser, der er omfattet af udbuddet, skal den ordregivende enhed, når det er relevant, tage hensyn til faktorer såsom udbuddets kompleksitet, omfanget af den forventede underentreprise og den


text:
tid, der realistisk kræves til produktion, udtagning fra lager og transport af varer fra forsendelsesstedet eller til levering af tjenesteydelser.
 3. Evalueringskriterierne i bekendtgørelsen om påtænkt udbud eller i udbudsmaterialet kan bl.a. omfatte prisen og andre omkostningsfaktorer, kvalitet, teknisk værdi, miljøegenskaber og leveringsvilkår.
 4. En ordregivende enhed skal straks besvare alle rimelige anmodninger om relevante oplysninger fra en interesseret eller deltagende leverandør, forudsat at sådanne oplysninger ikke giver den pågældende leverandør en fordel i forhold til andre leverandører.
 5. Ændrer en ordregivende enhed forud for tildelingen af en kontrakt de evalueringskriterier eller -krav, der er fastsat i bekendtgørelsen om påtænkt udbud eller i det udbudsmateriale, der udleveres til deltagende leverandører, eller ændrer eller genudsender den ordregivende enhed en bekendtgørelse eller et udbudsmateriale, skal den skriftligt sende alle sådanne ændringer eller den ændrede eller genudsendte bekendtgørelse eller det ændrede eller genudsendte udbudsmateriale:
 a)
 til alle leverandører, der deltager på tidspunktet for ændringen eller genudsendelsen, hvis den ordregivende enhed er bekendt med sådanne leverandører, eller i alle andre tilfælde offentligøre eller forelægge sådanne dokumenter på samme måde som de oprindelige oplysninger blev gjort tilgængelige og
 b)
 i tilstrækkelig god tid til, at disse leverandører kan ændre deres oprindelige tilbud og afgive ændrede tilbud, alt efter hvad der er relevant.
 Artikel 9.12
 Tidsfrister
 1. En ordregivende enhed skal i overensstemmelse med sine egne rimelige behov give leverandørerne tilstrækkelig tid til at indhente udbudsmateriale og til at udarbejde og indgive anmodninger om deltagelse og antagelige tilbud, idet der tages hensyn til faktorer såsom:
 a)
 udbuddets art og kompleksitet
 b)
 omfanget af den forventede underleverance og
 c)
 den tid, der er nødvendig for at fremsende tilbud fra såvel udlandet som internt, når de ikke fremsendes ved brug af elektroniske midler.
 Disse tidsfrister, inklusive eventuelle forlængelser, skal være de samme for alle interesserede eller deltagende leverandører.
 2. En ordregivende enhed, der anvender begrænset udbud, skal fastsætte, at sidste frist for indgivelse af anmodninger om deltagelse principielt ikke kan være mindre end 25 dage efter datoen for offentliggørelsen af bekendtgørelsen om påtænkt udbud. Er det på grund af hastende omstændigheder, der er behørigt begrundede af den ordregivende enhed, ikke muligt at anvende den pågældende frist, kan fristen afkortes til ikke under 10 dage.
 3. Med forbehold af stk. 4, 5 og 7 skal den ordregivende enhed fastsætte, at sidste frist for indgivelse af tilbud ikke er på under 40 dage fra den dato, hvor:
 a)
 bekendtgørelsen om påtænkt udbud offentliggøres, når det drejer sig om en åben udbudsprocedure eller
 b)
 den ordregivende enhed meddeler leverandørerne, at de vil blive opfordret til at afgive tilbud, uanset om den ordregivende enhed anvender en leverandørliste eller ej, når det drejer sig om et begrænset udbud.
 4. En ordregivende enhed kan afkorte den frist for afgivelse af tilbud, der er fastsat i overensstemmelse med stk. 3, til ikke under 10 dage, hvis:
 a)
 den ordregivende enhed har offentliggjort en bekendtgørelse om planlagt udbud, jf. artikel 9.6 (bekendtgørelser), stk. 5, mindst 40 dage og ikke over 12 måneder forud for offentliggørelsen af


text:
bekendtgørelsen om påtænkt udbud, og denne bekendtgørelse om planlagt udbud indeholder:
 i)
 en beskrivelse af udbuddet
 ii)
 den omtrentlige sidste frist for afgivelse af tilbud eller indsendelse af anmodninger om deltagelse
 iii)
 en erklæring om, at interesserede leverandører bør give udtryk for deres interesse i at deltage i udbuddet til den ordregivende enhed
 iv)
 den adresse, hvorfra der kan anmodes om dokumenter vedrørende udbuddet og
 v)
 så mange som muligt af de oplysninger, der efter artikel 9.6 (bekendtgørelser), stk. 2, er påkrævet til bekendtgørelsen om påtænkt udbud, som er tilgængelige
 b)
 den ordregivende enhed i forbindelse med tilbagevendende kontrakter i en første bekendtgørelse om påtænkt udbud har anført, at der i efterfølgende bekendtgørelser vil blive fastsat frister for afgivelse af tilbud på grundlag af dette stykke
 c)
 den ordregivende enhed indkøber kommercielle varer og tjenesteydelser eller
 d)
 det på grund af hastende omstændigheder, der behørigt begrundes af den ordregivende enhed, er praktisk umuligt at overholde den frist for afgivelse af tilbud, der er fastsat i medfør af stk. 3.
 5. En ordregivende enhed kan afkorte den frist for afgivelse af tilbud, der er fastsat i stk. 3, med fem dage ved hver af følgende omstændigheder:
 a)
 bekendtgørelsen om påtænkt udbud offentliggøres ved brug af elektroniske midler
 b)
 hele udbudsmaterialet stilles til rådighed ved brug af elektroniske midler fra datoen for offentliggørelsen af bekendtgørelsen om påtænkt udbud og
 c)
 den ordregivende enhed accepterer tilbud, der afgives elektronisk.
 6. Anvendelsen af stk. 5 sammenholdt med stk. 4 må under ingen omstændigheder medføre, at den frist for afgivelse af tilbud, der er fastsat i overensstemmelse med stk. 3, afkortes til under 10 dage fra datoen for offentliggørelse af bekendtgørelsen om påtænkt udbud.
 7. Hvis en ordregivende enhed, der er omfattet af afdeling B (decentrale statslige enheder) eller C (andre omfattede enheder) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam), har udvalgt alle eller et begrænset antal kvalificerede leverandører, kan fristen for afgivelse af tilbud fastsættes ved fælles overenskomst mellem den ordregivende enhed og de udvalgte leverandører. Er intet aftalt, må fristen ikke være på under 10 dage.
 Artikel 9.13
 Forhandlinger
 1. En part kan, for så vidt angår omfattede udbud, fastsætte bestemmelser om, at ordregivende enheder skal føre forhandlinger:
 a)
 hvis den ordregivende enhed har anført, at det er hensigten at føre forhandlinger i den i artikel 9.6 (bekendtgørelser), stk. 2, omhandlede bekendtgørelse om påtænkt udbud eller
 b)
 hvis det ved evalueringen konstateres, at intet tilbud er det åbenbart mest fordelagtige ud fra de specifikke evalueringskriterier, der er fastsat i bekendtgørelsen om påtænkt udbud eller i udbudsmaterialet.
 2. En ordregivende enhed skal:
 a)
 sikre, at enhver udelukkelse af leverandører, der deltager i forhandlinger, sker i overensstemmelse med de evalueringskriterier, der er fastsat i bekendtgørelsen om påtænkt udbud eller i udbudsmaterialet, og
 b)
 når forhandlingerne er afsluttet, fastsætte en fælles frist for alle de resterende deltagende leverandører, inden for hvilken de kan afgive nye eller ændrede tilbud.
 Artikel 9.14
 Udbud med forhandling
 1. Forudsat at


text:
en ordregivende enhed ikke anvender udbud med forhandling med henblik på at undgå konkurrence mellem leverandører eller på en måde, der forskelsbehandler leverandører fra den anden part eller beskytter indenlandske leverandører, kan en ordregivende enhed anvende udbud med forhandling og vælge ikke at anvende artikel 9.6 (bekendtgørelser), 9.7 (betingelser for deltagelse), 9.8 (kvalifikation af leverandører), 9.10 (markedsundersøgelser), 9.11 (udbudsmateriale), 9.12 (frister), 9.13 (forhandlinger) og 9.15 (elektroniske auktioner), dog udelukkende under følgende omstændigheder:
 a)
 hvis der som svar på en bekendtgørelse om påtænkt udbud eller i et udbud:
 i)
 ikke blev afgivet tilbud, eller ingen leverandører anmodede om at deltage
 ii)
 ikke blev afgivet tilbud, som opfylder udbudsmaterialets væsentlige krav
 iii)
 ingen leverandører har opfyldt betingelserne for at deltage eller
 iv)
 de afgivne tilbud har været genstand for samordning
 såfremt den ordregivende enhed ikke i væsentlig grad ændrer de væsentlige krav, der er anført i udbudsmaterialet
 b)
 hvis kun en bestemt leverandør kan levere varerne eller tjenesteydelserne, og der af en af nedenstående grunde ikke findes alternative varer eller tjenesteydelser, der med rimelighed kan erstatte disse:
 i)
 fordi der er tale om et kunstværk
 ii)
 som følge af beskyttelse af patenter, ophavsrettigheder eller andre eksklusive rettigheder eller
 iii)
 manglende konkurrence af tekniske årsager
 c)
 med henblik på yderligere leverancer fra den oprindelige leverandør af varer eller tjenesteydelser, der ikke var omfattet af det oprindelige udbud, hvis en udskiftning af leverandøren af sådanne supplerende varer og tjenesteydelser:
 i)
 ikke er mulig af økonomiske eller tekniske årsager såsom krav om indbyrdes ombyttelighed eller interoperabilitet med eksisterende udstyr, software, tjenesteydelser eller installationer, der blev indkøbt i forbindelse med det oprindelige udbud eller betingelser under de oprindelige leverandørgarantier og
 ii)
 ville være særdeles uhensigtsmæssigt eller medføre en væsentlig gentagelse af den ordregivende enheds omkostninger
 d)
 for så vidt det er strengt nødvendigt, når tvingende grunde som følge af begivenheder, som den ordregivende enhed ikke har kunnet forudse, gør det umuligt at fremskaffe varerne eller tjenesteydelserne i tide ved et åbent eller begrænset udbud
 e)
 når der er tale om varer, der indkøbes på et råvaremarked
 f)
 når den ordregivende enhed indkøber en prototype eller en ny vare eller tjenesteydelse, der er blevet udviklet på den ordregivende enheds foranledning som led i eller med henblik på en bestemt kontrakt vedrørende forskning, forsøg, undersøgelse eller nyudvikling; udvikling af en prototype eller af en ny vare eller tjenesteydelse kan omfatte en begrænset produktion eller levering med henblik på at indarbejde resultaterne af feltforsøg for at vise, at varen eller tjenesteydelsen kan fremstilles eller leveres i større mængder og i en acceptabel kvalitet, men omfatter ikke mængdeproduktion eller levering til påvisning af varens kommercielle levedygtighed eller til dækning af forsknings- og udviklingsomkostninger
 g)
 når supplerende bygge- og anlægstjenesteydelser, som ikke var omfattet af den oprindelige kontrakt, men som lå inden for målsætningerne i det oprindelige udbudsmateriale, på grund af uforudsete omstændigheder er blevet nødvendige for at fuldføre de heri beskrevne tjenesteydelser
 h)
 når der er tale om indkøb på ekstraordinært gunstige vilkår, der kun opstår inden for en meget


text:
kort tidsramme i tilfælde af usædvanlige salg, f.eks. ved likvidation, tvangsadministration eller konkurs, og ikke om rutinemæssige indkøb fra sædvanlige leverandører eller
 i)
 når en kontrakt tildeles vinderen af en designkonkurrence, forudsat at:
 i)
 konkurrencen blev organiseret på en måde, der er i overensstemmelse med principperne i dette kapitel, navnlig bestemmelserne om offentliggørelse af en bekendtgørelse om påtænkt udbud og
 ii)
 deltagerne bedømmes af en uafhængig jury med henblik på at tildele vinderen en designkontrakt.
 2. Den ordregivende enhed skal for hver kontrakt, der tildeles i henhold til stk. 1, udarbejde en skriftlig rapport eller føre en fortegnelse. Rapporten eller fortegnelsen skal indeholde den ordregivende enheds navn, de indkøbte varers eller tjenesteydelsers værdi og art og en erklæring, der angiver de omstændigheder og betingelser som beskrevet i stk. 1, der berettiger anvendelsen af udbud med forhandling.
 Artikel 9.15
 Elektroniske auktioner
 Hvis en ordregivende enhed har til hensigt at gennemføre et omfattet offentligt udbud som en elektronisk auktion, skal den ordregivende enhed, inden den elektroniske auktion starter, give hver deltager:
 a)
 oplysninger om den automatiske evalueringsmetode, der er baseret på de evalueringskriterier, der er fastsat i udbudsmaterialet, og som vil blive anvendt i den automatiske prioritering eller fornyede prioritering i forbindelse med auktionen og
 b)
 alle andre relevante oplysninger vedrørende gennemførelsen af auktionen.
 Artikel 9.16
 Behandling af tilbud og kontrakttildeling
 1. En ordregivende enhed skal modtage, åbne og behandle alle tilbud efter procedurer, der garanterer en fair og upartisk udbudsprocedure, og at tilbuddene behandles fortroligt.
 2. Såfremt en ordregivende enhed giver en leverandør mulighed for at rette utilsigtede formfejl mellem tidspunktet for åbning af tilbuddene og tildeling af kontrakten, skal den ordregivende enhed give alle deltagende leverandører samme mulighed.
 3. For at komme i betragtning ved tildeling af en kontrakt skal tilbuddet være indgivet skriftligt og på tidspunktet for åbningen opfylde de væsentlige krav, der er fastsat i bekendtgørelser og udbudsmateriale, samt være fra en leverandør, der opfylder betingelserne for at deltage.
 4. Medmindre den ordregivende enhed beslutter, at det strider mod samfundsmæssige interesser at tildele en kontrakt, skal den ordregivende enhed tildele kontrakten til den leverandør, som den ordregivende enhed har fastslået er i stand til at opfylde kontraktens vilkår, og som udelukkende på grundlag af de evalueringskriterier, der er specificeret i bekendtgørelser og udbudsmateriale, har afgivet:
 a)
 det mest fordelagtige tilbud eller
 b)
 hvis prisen er det eneste kriterium, den laveste pris.
 5. Modtager den ordregivende enhed et tilbud med en pris, der er unormalt lavere end priserne i de andre indkomne tilbud, kan den ordregivende enhed kontrollere, at leverandøren opfylder betingelserne for at deltage og er i stand til at opfylde kontraktens vilkår.
 6. En ordregivende enhed må ikke anvende optioner, aflyse et omfattet udbud eller ændre tildelte kontrakter på en måde, der omgår forpligtelserne i dette kapitel.
 Artikel 9.17
 Oplysninger efter kontrakttildeling
 1. En ordregivende enhed skal straks give leverandører, der har indgivet tilbud eller ansøgt om deltagelse, meddelelse om sin beslutning om tildeling af kontrakten, og dette skal efter anmodning fra en leverandør gøres skriftligt.
 2.